**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 21 Ιανουαρίου 2021, ημέρα Πέμπτη και ώρα 18.15΄, στην Αίθουσα **Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «α) Κύρωση της Διακυβερνητικής Συμφωνίας μεταξύ της Ελληνικής Δημοκρατίας και της Δημοκρατίας της Βουλγαρίας σχετικά με τον αγωγό διασύνδεσης Ελλάδας-Βουλγαρίας (IGB Project) και β) Κύρωση του Καταστατικού (Ίδρυσης) του Φόρουμ Φυσικού Αερίου Ανατολικής Μεσογείου (EMGF)».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, η Γενική Γραμματέας Ενέργειας και Ορυκτών Πρώτων Υλών, κυρία Αλεξάνδρα Σδούκου,  καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Χειμάρας Θεμιστοκλής, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Καραθανασόπουλος Νικόλαος, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλησπέρα σε όλες και όλους. Αρχίζει η συνεδρίαση της Διαρκούς Επιτροπής Παραγωγής και Εμπορίου. Σήμερα έχουμε κοντά μας τον Υπουργό Περιβάλλοντος και Ενέργειας, κ. Κώστα Σκρέκα -να του ευχηθούμε καλή επιτυχία για την ανάληψη των νέων καθηκόντων του- και τη Γενική Γραμματέα, την κ. Αλεξάνδρα Σδούκου. Τους καλωσορίζουμε στην Επιτροπή, όπως και τους συνεργάτες τους.

Τα θέματα της σημερινής συνεδρίαση είναι η Κύρωση της Διακυβερνητικής Συμφωνίας μεταξύ της Ελληνικής Δημοκρατίας και της Δημοκρατίας της Βουλγαρίας, σχετικά με τον αγωγό διασύνδεσης Ελλάδας-Βουλγαρίας και η Κύρωση του Καταστατικού (Ίδρυσης) του Φόρουμ Φυσικού Αερίου Ανατολικής Μεσογείου.

Να ευχηθώ και πάλι σε όλες και όλους, καλή χρονιά με υγεία, καλή επιτυχία στις εργασίες της Επιτροπής μας. Μετά από αυτή τη σύντομη εισαγωγή θα ξεκινήσουμε με τις τοποθετήσεις των Εισηγητών και των Ειδικών Αγορητών.

Τον λόγο έχει ο κ. Φόρτωμας.

**ΦΙΛΛΙΠΟΣ ΦΟΡΤΩΜΑΣ (Εισηγητής της Πλειοψηφίας):** Κύριε Υπουργέ, κυρίες και κύριοι συνάδελφοι, σήμερα, ως Εισηγητής της Πλειοψηφίας, έχω την τιμή να προτείνω στην Επιτροπή την ψήφιση των δύο Κυρώσεων που εισάγονται στην εθνική έννομη τάξη, δυνάμει του νομοσχεδίου του Υπουργείου Περιβάλλοντος που συζητάμε σήμερα. Αμφότερες υπογράφτηκαν από την Κυβέρνηση της Νέας Δημοκρατίας και του Κυριάκου Μητσοτάκη, στα πλαίσια της ανάπτυξης της διεθνούς συνεργασίας της χώρας και έρχονται προς κύρωση με τους όρους, αλλά και τη διαδικασία που ορίζονται από το άρθρο 28 παρ. 1 του Συντάγματος.

Η πρώτη Κύρωση της Διακυβερνητικής Συμφωνίας, μεταξύ της Ελληνικής Δημοκρατίας και της Δημοκρατίας της Βουλγαρίας, σχετικά με την υλοποίηση του αγωγού σύνδεσης φυσικού αερίου Ελλάδας – Βουλγαρίας, αποτελεί μία σημαντική πρωτοβουλία, οι βάσεις της οποίας μπήκαν το 2009. Είναι αποτέλεσμα μιας κοινής επιθυμίας των δύο χωρών και έχει, ήδη, κυρωθεί από τη βουλγαρική Βουλή, τον Ιούλιο του 2020.

 Η Συμφωνία αποσκοπεί στην ενδυνάμωση της συνεργασίας των μερών στον ειδικότερο τομέα της ενέργειας, ενισχύοντας, περαιτέρω, τις διπλωματικές σχέσεις μεταξύ των δύο κρατών, οι οποίες προωθούν μία θετική, ευρύτερη, αλλά και πολλαπλή ατζέντα συνεργασίας με τις βαλκανικές χώρες στον τομέα της ενέργειας. Οι δε συμβαλλόμενες χώρες χαρακτηρίζουν το έργο ως εθνικής μείζονος σημασίας και σημαντικού δημοσίου συμφέροντος, ενώ η Ευρωπαϊκή Ένωση το έχει χαρακτηρίσει ως έργο κοινού ενδιαφέροντος. Μάλιστα, η γεωστρατηγική θέση της Ελλάδος επιτρέπει να παίζει έναν, ιδιαίτερα, σημαντικό ρόλο στον ενεργειακό χάρτη και των Βαλκανίων, αλλά και της Ανατολικής Μεσογείου.

Η κατασκευή και η λειτουργία αυτού του έργου θα αναβαθμίσει μείζονα τη χώρα μας, αφού θα καταστεί, πλέον, πύλη εισόδου φυσικού αερίου στην ευρωπαϊκή αγορά από διαφοροποιημένες πηγές, κατά κύριο λόγο, από τον TAP. Επιπλέον, όμως, αξιοποιεί και τον πλωτό τερματικό σταθμό υγροποιημένου φυσικού αερίου της Αλεξανδρούπολης, δεδομένου ότι όλες οι ποσότητες, που εισάγονται μέσω αυτού, προβλέπεται να μεταφέρονται προς βορρά μέσω του IGB. Σημειωτέον, ότι αυτός αποτελεί το πρώτο τμήμα κάθετου διαδρόμου, δηλαδή, της διασύνδεσης των εθνικών συστημάτων φυσικού αερίου Ελλάδος, Βουλγαρίας, Ρουμανίας, αλλά και της Ουγγαρίας, με σκοπό την εναλλακτική τροφοδοσία χωρών της Νοτιοανατολικής και της Κεντρικής Ευρώπης.

Ας δούμε τι πετυχαίνουμε με την εν λόγω Συμφωνία. Ενισχύουμε, πρώτον, την ενεργειακή ασφάλεια της χώρας μέσω της αύξησης διαφόρων πηγών και οδεύσεων εισαγωγής φυσικού αερίου. Δεύτερον, δίνεται η δυνατότητα κατασκευής μελλοντικών έργων υποδομής στην ευρύτερη περιοχή της Ανατολικής Μακεδονίας και της Θράκης, συμβάλλοντας με τον τρόπο αυτό στην ανάδειξη της Ελλάδας σε ένα πολύ σημαντικό διακομιστικό κέντρο φυσικού αερίου στην Νοτιοανατολική Ευρώπη.

 Επιπλέον, μειώνεται το ενεργειακό κόστος, τόσο για τις βιομηχανικές και για τις βιομηχανίες υψηλής ενεργειακής τάσης, όσο και για τους καταναλωτές. Ακόμη, αυξάνεται ο ανταγωνισμός στην αγορά φυσικού αερίου και μειώνεται το ρίσκο απώλειας εφοδιασμού, σε περίπτωση κρίσης ανεφοδιασμού, μέσω της εναλλακτικής όδευσης των εισαγωγών. Επιπρόσθετα, δημιουργούνται νέες θέσεις εργασίας, κάτι που είναι πολύ σημαντικό, στην ανάπτυξη της Περιφέρειας Ανατολικής Μακεδονίας και Θράκης και ειδικότερα στην Περιφερειακή Ενότητα Έβρου και Ροδόπης.

Εισερχόμαστε στη δεύτερη Κύρωση που εισάγεται και είναι το Καταστατικό Ίδρυσης του Φόρουμ Φυσικού Αερίου Ανατολικής Μεσογείου. Πρόκειται για μία διεθνή Συμφωνία για τη σύσταση του πρώτου διεθνούς Οργανισμού της Νοτιοανατολικής Μεσογείου, η οποία υπεγράφη στο Κάϊρο από επτά χώρες της Ανατολικής Μεσογείου, μεταξύ της Ελλάδος, της Αιγύπτου, της Κύπρου, του Ισραήλ, της Ιταλίας, της Ιορδανίας και της Παλαιστίνης.

Αυτός, λοιπόν, είναι ένας Οργανισμός, ένα Φόρουμ, όπως λέγεται, που θα λειτουργήσει ως «γέφυρα» που θα συνδέσει τους παραγωγούς φυσικού αερίου, τους καταναλωτές, αλλά και τις χώρες διαμετακόμισης, με τελικό στόχο την ανάπτυξη μίας βιώσιμης περιφερειακής αγοράς φυσικού αερίου στην Ανατολική Μεσόγειο.

Το δε Καταστατικό έχει, ήδη, επικυρωθεί από τέσσερα μέλη από τα επτά, ενώ θα τεθεί σε ισχύ με την Κύρωσή του και από το πέμπτο μέλος, δηλαδή, από την ελληνική Βουλή. Η χώρα μας επιδιώκει να δημιουργήσει στενότερους δεσμούς με τις χώρες της Ανατολικής Μεσογείου, με σκοπό την αξιοποίηση του μεγάλου ενεργειακού δυναμικού της περιοχής. Οι χώρες της Ανατολικής Μεσογείου αντιμετωπίζουν κοινές προκλήσεις στον ενεργειακό τομέα. Έτσι, μέσω αυτού του Φόρουμ, η χώρα μας μπορεί να χρησιμεύσει ως υπόδειγμα για την προώθηση ενός διαλόγου που θα συμβάλει στην ενεργειακή ασφάλεια, αλλά και τη σταθερότητα της περιοχής.

Οι κύριοι στόχοι του είναι, κυρίως, τέσσερις. Πρώτον, η δημιουργία και η ανάπτυξη μιας περιφερειακής αγοράς φυσικού αερίου προς όφελος των χωρών-μελών. Δεύτερον, η εξασφάλιση εφοδιασμού και ζήτησης των χωρών-μελών. Τρίτον, η ενίσχυση της συνεργασίας, μέσω ενός συστηματικού διαλόγου και περιφερειακών πολιτικών για το φυσικό αέριο. Τέταρτον, η προώθηση των οφελών της συνεργασίας των χωρών-μελών.

Περαιτέρω, επιτυγχάνεται η συνεργασία μεταξύ επιχειρηματικών εταίρων και η χρηματοδότηση έργων, μέσω της διευκόλυνσης συνεργασίας με διάφορα χρηματοδοτικά ιδρύματα, αλλά και της προώθησης πολιτικών για την ελαχιστοποίηση του επενδυτικού κινδύνου.

Επιπλέον, προωθείται η ανάπτυξη πολιτικών συνεργασίας για την αξιοποίηση των ενεργειακών αποθεμάτων στην Ανατολική Μεσόγειο. Ακόμη, υποστηρίζονται οι χώρες παραγωγής, αλλά και οι χώρες με αποθέματα φυσικού αερίου στην περιοχή, με ταυτόχρονη αποτίμηση των υπαρχόντων και μελλοντικών αποθεμάτων. Επίσης, προάγεται ο σεβασμός μεταξύ των δικαιωμάτων των χωρών-μελών στον τομέα του φυσικού αερίου και επιτυγχάνεται η ορθή διαχείριση των πόρων προς όφελος όλων των μελών. Τέλος, ενισχύεται η συνεργασία των χωρών-μελών σε θέματα ενέργειας και η χάραξη κοινής στρατηγικής μεταξύ των καταναλωτριών χωρών και των χωρών διέλευσης.

Με τις δύο αυτές Κυρώσεις, κυρίες και κύριοι συνάδελφοι, ο τομέας της ενέργειας παίζει καθοριστικό ρόλο στη χάραξη πολιτικής, αλλά και στην επίτευξη συγκεκριμένων ρυθμών ανάπτυξης στην έρευνα, στην τεχνολογία και στην οικονομία κάθε χώρας. Η εθνική μας ενεργειακή πολιτική, αλλά και της Κυβέρνησης, πρωτίστως, είναι αποτελεσματική, εξωστρεφής και λαμβάνει υπόψιν τις διεθνείς εξελίξεις στον τομέα αυτό και είναι «ανοιχτή» και στις διεθνείς συνεργασίες κάτι που φαίνεται από τις δύο αυτές Κυρώσεις. Η χώρα μας, επιτέλους, επενδύει στο μέλλον της. Η δομή της ελληνικής οικονομίας γίνεται πιο ανταγωνιστική και πιο δυνατή. Η Ελλάδα μπορεί να βγει από την πανδημία ως μία χώρα με νέα οικονομική δομή που θα αποτελέσει τη βάση μιας σταθερής οικονομικής ανάπτυξης.

Σε αυτό το πνεύμα κινούνται και οι δύο, εθνικά επωφελείς, Συμφωνίες και σας καλώ να υπερψηφίσετε και το παρόν νομοσχέδιο.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, μιας και είναι και η πρώτη μας συνεδρίαση να ευχηθώ καλή χρονιά, καλύτερη και με περισσότερη υγεία και ασφάλεια. Να ευχηθώ καλή δύναμη στον κ. Υπουργό, με τον οποίο θα συνεργαστούμε και θα προσπαθήσουμε για το καλύτερο. Με την κριτική που χρειάζεται να κάνει η Αντιπολίτευση, θα είμαστε αυστηροί -το γνωρίζετε- αλλά δίκαιοι.

Ας ξεκινήσουμε, λοιπόν, με τα σημαντικά θέματα που έχουμε σήμερα να συζητήσουμε. Μπορεί λόγω του χαρακτήρα της Κύρωσης, να μην λαμβάνουν τόσο μεγάλη πολιτική προσοχή τα δύο αυτά θέματα, είναι, όμως, πάρα πολύ σημαντικά και κρισιμότατα για τη χώρα μας. Ίσως, ο Εισηγητής της Νέας Δημοκρατίας δεν το σκέφτηκε, αλλά νομίζω, ότι χρειάζεται να κάνουμε μία διαχρονική παρουσίαση των έργων αυτών για την απεικόνιση σημαντικών πρωτοβουλιών δεκαετίας προς τον IGB. Το Φόρουμ του Kαΐρου, του αερίου της Ανατολικής Μεσογείου είναι πιο καινούργια πρωτοβουλία.

Οφείλω, όμως, να πω, ότι είναι πρωτοβουλίες που εντάσσονται στις μεγάλες γεωπολιτικές πρωτοβουλίες που στήριξε η Κυβέρνηση του ΣΥΡΙΖΑ και τις ολοκλήρωσε, σε πολύ μεγάλο βαθμό, με την ευθύνη της πολιτικής ηγεσίας του ΥΠΕΝ, των κ.κ. Σκουρλέτη και Σταθάκη και με τη δική μου συμμετοχή και με την τιμή που είχα να συμμετέχω και εγώ. Η ανάπτυξη συνεργασιών αποτέλεσε κεντρικό άξονα της πολιτικής της Κυβέρνησης του ΣΥΡΙΖΑ τα τεσσεράμισι χρόνια 2015-2019 και στην εξωτερική πολιτική και στο πεδίο της ενέργειας. Αυτό έγινε, γιατί έπρεπε να καλυφθεί μία υστέρηση της χώρας μας, καθώς η χρεοκοπία είχε αφήσει ένα άσχημο όνομα στη διεθνή αγορά. Αυτό «αδυνάτιζε» και τη γεωπολιτική θέση και τη διαπραγματευτική ικανότητα. Άρα, και ως επενδυτικός χώρος η χώρα έπρεπε να βελτιωθεί, αλλά και ως εικόνα προς το διεθνές επενδυτικό κοινό.

Γι’ αυτόν τον λόγο πήραμε σοβαρές πρωτοβουλίες στον τομέα αυτό, για να είναι η χώρα μας δυνατή, να διεκδικεί, να κερδίζει και να είναι και παράγων ασφάλειας και ειρήνης, γιατί τα έργα αυτά τα αντιμετωπίζουμε μόνο από την πλευρά της ασφάλειας και της ειρήνης και σε αυτό πρέπει να συμβάλλουμε.

Πήραμε, λοιπόν, αρκετές πρωτοβουλίες. Η πρωτοβουλία των ευρωπαίων ηγετών της Μεσογείου ήταν μία πάρα πολύ σημαντική πρωτοβουλία του ευρωπαϊκού νότου, η Σύνοδος των ηγετών των Βαλκανίων, η Συμφωνία των Πρεσπών, επίσης, μία πάρα πολύ σημαντική πρωτοβουλία στην ίδια κατεύθυνση, η πρωτοβουλία one belt, one road, η οποία απελευθερώθηκε μετά τη Συμφωνία των Πρεσπών με τη Βόρεια Μακεδονία, αλλά και οι τριμερείς της Ανατολικής Μεσογείου. Δύο μεγάλες τριμερείς αλλά και μικρότερης έντασης συνεργασίες συνέβαλαν στο να προσεγγίζει η Ελλάδα τον στόχο του ενεργειακού μεταφορικού και εμπορικού κόμβου. Αυτό μας βοηθάει και στα ζητήματα της ενίσχυσης της χώρας μας και με τον γείτονα που έχουμε, ο οποίος παραβιάζει συνθήκες και έχει αυτή την επιθετική συμπεριφορά.

Δεν θα προχωρήσω σε θέματα εξωτερικής πολιτικής σήμερα. Θα μείνω στα ενεργειακά, γιατί οι πρωτοβουλίες που λήφθηκαν συνδέονται και με τα θέματα της ενεργειακής ασφάλειας. Η αεριοποίηση είναι μία διαδικασία ενδιάμεση προς την κλιματική ουδετερότητα, ως τέτοια την αντιμετωπίζουμε, αλλά η ενεργειακή ασφάλεια είναι απαραίτητη, όταν έχεις πολλές πηγές τροφοδοσίας και η Ελλάδα έπρεπε να πολλαπλασιάσει τις πηγές τροφοδοσίας. Κάτι τέτοιο το προγραμμάτισε η Κυβέρνηση του ΣΥΡΙΖΑ και το προχώρησε σε πολύ μεγάλο βαθμό.

Έτσι, έργα, όπως του TAP που είχαν ξεκινήσαν από πριν, απλώς, επιταχύνθηκαν, αναλύθηκαν τα θέματα των αντισταθμιστικών του IGB, που συνδέεται με τον IBS τον αγωγό, δηλαδή, Βουλγαρίας-Σερβίας, τα θέματα του East Med , τα οποία θα τα συζητήσουμε γιατί συνδέονται και με το Φόρουμ του Καΐρου, η αναβάθμιση της Ρεβυθούσας, αλλά και ο πλωτός σταθμός της Αλεξανδρούπολης του υγροποιημένου αερίου, συνδέονται με αυτή τη διαδικασία.

Θα ήθελα να πω, ότι η δική μας πρωτοβουλία στόχευε, ώστε τα έργα αυτά να έχουν έναν ισχυρό ρόλο του Δημοσίου, γιατί θεωρούμε ότι στις υποδομές του αερίου το Δημόσιο πρέπει να έχει τον έλεγχο. Δυστυχώς, οι εξελίξεις της Κυβέρνησης της Νέας Δημοκρατίας και της Κυβέρνησης Μητσοτάκη είναι αρνητικές. «Ξεπουλάει» την ιδιοκτησία στα δίκτυα αερίου και μάλιστα μέσα σε αυτά ιδιωτικοποιείται και η μονάδα υγροποιημένου αερίου της Αλεξανδρούπολης που είναι ένα σοβαρό πρόβλημα, γιατί είναι μία «πύλη» της χώρας και συνδέεται με τον IGB, συνδέεται με τον TAP, θα συνδέεται με το ενεργειακό σύστημα της χώρας.

Οφείλω, όμως, να πω, ότι υπάρχει και ένα παράλογο. Ο κ. Μητσοτάκης, υποδέχτηκε τον Βούλγαρο Πρωθυπουργό στη συμμετοχή της Βουλγαρίας στο κεφάλαιο του FSRU Αλεξανδρούπολης, αλλά φεύγει η ελληνική Κυβέρνηση από αυτό το κεφάλαιο. Το ίδιο γίνεται και με τη Βόρεια Μακεδονία, την οποία, επίσης, όπως διαβάζω, υποδεχτήκαμε στο μετοχικό κεφάλαιο. Αυτά είναι τα παράλογα αυτής της άδικης Κυβέρνησης που δεν εμπιστεύεται και τον επιστημονικό σχεδιασμό, που λέει και στην Ευρώπη, ότι πρέπει να υπάρχει ρόλος του Δημοσίου σε αυτά τα μεγάλα έργα, πρώτα από όλα, συνεργασίας και εισόδου στη χώρα ενεργειακών πηγών.

Νομίζω ότι τα θέματα αυτά συνδέονται -και οφείλω να κάνω μία γενική αναφορά- και στο ζήτημα των τριμερών με το Ισραήλ και την Κύπρο, αλλά και με την Κύπρο και την Αίγυπτο, που συνέβαλαν στο πλαίσιο συνεργασίας στην Ανατολική Μεσόγειο, γεγονός που μας οδηγεί στο Φόρουμ Φυσικού Αερίου που εγκρίνουμε σήμερα, αλλά και στο θέμα του East Med, ο οποίος συνέβαλε στην αλλαγή των συσχετισμών. Ας αξιοποιήσουμε και αυτή τη γεωπολιτική ανάγνωση, γιατί μόνο η ενεργειακή δεν φτάνει πια γι’ αυτά τα δίκτυα.

Το East Med Act, το σχέδιο νόμου των Ηνωμένων Πολιτειών που κατατέθηκε στη Βουλή των Αντιπροσώπων τον Μάιο του 2019, διατυπώνει -και θεωρώ ότι η νέα πολιτική αλλαγή θα μας στηρίξει σε αυτό- ξεκάθαρα το ποιος τηρεί την ασφάλεια και τη συνεργασία και το δίκαιο της θάλασσας στην Ανατολική Μεσόγειο -και είναι η Ελλάδα- και ποιος παραβιάζει, συνεχώς, κυριαρχικά δικαιώματα και αμφισβητεί το δίκαιο της θάλασσας, που είναι οι γείτονές μας. Και αυτό ήταν ένα κέρδος από τον East Med και δεν πρέπει να το υποτιμάμε.

Έτσι, λοιπόν, η Ελλάδα προχώρησε σε αυτά τα ζητήματα και γι' αυτό έκανα το σχόλιο για τον Εισηγητή της Ν.Δ, ο οποίος δεν αναφέρθηκε σε αυτό το «πλούσιο» ιστορικό. Το λέω, γιατί και σήμερα που μπαίνουμε στη φάση των διερευνητικών επαφών, αν υποτιμούμε την ιστορική συνέχεια της γεωπολιτικής αναβάθμισης, μπορεί και να χάνουμε «εργαλεία» για τη χώρα. Θα πρότεινα -το είπα και χθες στη συζήτηση για τα 12 ναυτικά μίλια- να μην κάνουμε τέτοια λάθη, σε αυτή τη χρονική στιγμή, που θέλουμε να έχουμε δυναμικό πίσω μας.

Σε ότι αφορά στο ζήτημα του IGB, που είναι το πρώτο θέμα της πρώτης Σύμβασης. Κύριε Πρόεδρε, στην πρώτη Σύμβαση, μιλάμε για έναν αγωγό που αποτελεί τη σύνδεση, ουσιαστικά, με τον νότιο «διάδρομο» και συνδέει με τον TAP, αλλά όχι μόνο με τον TAP. Συνδέει τα Βαλκάνια με την «πηγή» του υγροποιημένου αερίου της Αλεξανδρούπολης, αλλά και με της Ρεβυθούσας. Άρα, δημιουργεί δύο «πηγές» τροφοδοσίας προς τα Βαλκάνια, δηλαδή, όχι μόνο με το αέριο της Κασπίας. Ταυτόχρονα, έχει τη δυνατότητα των συνδέσεων με τονIBS, τον αγωγό Βουλγαρίας-Σερβίας, αλλά και τη διασύνδεση Βουλγαρία-Ρουμανία-Ουγγαρία- Αυστρία, τον αγωγό BRUA.

Κάποια στιγμή, καλό θα είναι, ο Υπουργός να μάς ενημερώσει, όταν φυσικά παραλάβει όλο τον φάκελο, για το πώς θα εξελιχθεί και η συζήτηση για τη Βόρεια Μακεδονία και τη Σερβία. Έτσι, λοιπόν, ένα τέτοιο «πολύγωνο» στα Βαλκάνια, δημιουργεί συνεργασίες, ειρήνη και συνεργασία που τη χρειαζόμαστε. Βέβαια, αυτό συνδυαζόταν και με το κοίτασμα της Καβάλας, με την αποθήκη, πλέον, της Καβάλας, που έχω ακούσει και από τον κ. Χατζηδάκη, ότι προωθείται ως έργο.

Ο IGB, για τον οποίο συζητούμε σήμερα, έχει υπογραφεί στις 10 Οκτωβρίου του 2019. Έχω ένα ερώτημα που αφορά τον κ. Χατζηδάκη, δεν αφορά τον κ. Σκρέκα. Κύριε Υπουργέ, δεν μπορώ να κατανοήσω, γιατί ένα τέτοιο σημαντικό έργο που υπογράφηκε στις 10 Οκτωβρίου του 2019, επικυρώθηκε από τη Βουλγαρία τον Ιούλιο του 2020, στην Ελλάδα έρχεται τόσο αργά. Είναι ένα ερώτημα, γιατί δεν προλαβαίνουμε να αποκτούμε δυναμική με αυτές τις συνεργασίες. Σε κάθε περίπτωση, δεν είναι το μείζον, ούτε διαφωνούμε με το περιεχόμενο αυτής της Συμφωνίας.

Είναι, λοιπόν, ένα έργο που έχει μεγάλη σημασία για την ενίσχυση της ασφάλειας εφοδιασμού και δίνει αυτή τη διπλή σύνδεση. Επίσης, δίνει έναν ρόλο στην Ελλάδα να αποτελεί και είσοδο φυσικού αερίου για την Ευρώπη. Επαναλαμβάνω, ότι αυτή την αεριοποίηση εμείς τη διαβάζουμε μόνο ως διαδικασία μετάβασης. Δεν υποστηρίζουμε, ότι το μέλλον της Ευρώπης είναι οι υδρογονάνθρακες, ούτε το μέλλον της Ελλάδας μπορεί να είναι οι υδρογονάνθρακες. Αυτό το έργο, όμως, είναι ένα δρομολογημένο έργο, εδώ και δέκα χρόνια, με εξασφαλισμένο το κοινοτικό ενδιαφέρον και τη χρηματοδότηση. Ως εκ τούτου, είναι ένα έργο που μπορεί να συμβάλει σημαντικά. Αξίζει να πούμε, ότι αυτή η ένταξη στα έργα ευρωπαϊκού ενδιαφέροντος, αν δεν κάνω λάθος κύριε Αρβανιτίδη, έγινε το 2013. Είναι μία παλιότερη ένταξη και οφείλω, εγώ τουλάχιστον, να είμαι συνεπής με την ιστορία.

Αρκετά μέτρα ελήφθησαν, όμως, και κατά τη διάρκεια της διακυβέρνησης του ΣΥΡΙΖΑ, όπως η υπογραφή της τελικής επενδυτικής συμφωνίας το 2015 από τον κ. Σκουρλέτη, το πρώτο και το δεύτερο Market Test μέχρι το 2016. Από εκεί και μετά, επί υπουργίας του κ. Σταθάκη, επιβεβαιώθηκε η δέσμευση της Ε.Ε., σε ότι αφορά στον αγωγό IGB. Υπήρξε η απόφαση της Ευρωπαϊκής Επιτροπής τον Νοέμβριο του 2018 για τη συμβατότητα με τις κρατικές ενισχύσεις. Οι μεγάλες συμφωνίες, με την παρουσία τότε, αν δεν κάνω λάθος, και του Επιτρόπου, του κ. Κανιέτε, με τις κοινοπραξίες των αγωγών TAP και IGB τον Ιούνιο του 2018, η χορήγηση της άδειας εγκατάστασης τον Φεβρουάριο του 2019 και τα εγκαίνια τον Μάιο του 2019, παρουσία του Πρωθυπουργού Αλέξη Τσίπρα και του ομολόγου του, του κ. Μπορίσοφ τότε και του Αντιπροέδρου του Αζερμπαϊτζάν για το θέμα του IGB. Νομίζω ότι ήταν η πολύ μεγάλη συμβολή της κυβέρνησης του ΣΥ.ΡΙΖ.Α. στην προώθηση αυτού του έργου.

Αναφορικά με το δεύτερο σκέλος της σημερινής συζήτησης, θα ήθελα να αναφερθώ στη Συμφωνία και στη Γραμματεία για την Ανατολική Μεσόγειο, για την οποία, επίσης, είμαι λίγο προβληματισμένος. Η μεγάλη αυτή διαδικασία -και θέλω να θέσω ένα ερώτημα- εισαγωγικά, σας είπα, ότι «ωρίμασε» μέσα από τις δύο τριμερείς, στις οποίες και εγώ, πολλές φορές, είχα τη τιμή να συμμετέχω και με συμφωνίες που υπογράφηκαν στη διαδικασία αυτών των δύο τριμερών, που αφορούν και στις έρευνες υδρογονανθράκων στην περιοχή της Μεσογείου.

Αυτό που είχαμε ως πολιτική επιλογή ήταν να διευρύνουμε το πεδίο συνεργασίας. Νομίζω ότι όλοι συμφωνείτε, ότι η συμμετοχή της Ιορδανίας και της Παλαιστινιακής Αρχής, είναι πολύ σημαντικές και καλά κάνει αυτό το Καταστατικό και παραμένει «ανοιχτό» για συνεργασίες στην Ανατολική Μεσόγειο. Βέβαια, υπάρχει κάτι το περίεργο εδώ. Δηλαδή, ενώ έχουμε ένα πεδίο συνεργασιών ξεκάθαρο από τις 22 Σεπτεμβρίου και ενώ η χώρα μας βρίσκεται με παραβίαση κυριαρχικών δικαιωμάτων από μία απείθαρχη γείτονα χώρα, παρά ταύτα, δεν έχει έρθει γρήγορα για Κύρωση εδώ, για να έχουμε ακόμα ένα «εργαλείο» μιας συνεργασίας και ερχόμαστε ως πέμπτη χώρα να το επικυρώσουμε. Το συγκεκριμένο Καταστατικό το έχει επικυρώσει η Αίγυπτος, το Ισραήλ, η Ιορδανία, η Παλαιστινιακή Αρχή, αλλά εμείς το χρειαζόμασταν, γιατί θεωρούμε, ότι είναι ένα γεωπολιτικό «εργαλείο».

Θα ήθελα να κάνω και ένα σχόλιο εδώ. Πράγματι, αναλάβαμε την πρωτοβουλία, στα πλαίσια του Φόρουμ του Καΐρου, που ξεκίνησε και ενισχύθηκε πολύ από την Κυβέρνησή μας, να προχωρήσουμε -και καλά κάνετε και προχωράτε- και στη Γραμματεία αυτή. Είναι ένα βήμα παραπάνω και συμφωνούμε με αυτό. Προσέξτε, όμως, κάποιο χαρακτηριστικό που υπάρχει μέσα στο κείμενο το οποίο έχουμε λάβει. Δυστυχώς, δεν υπάρχει καθόλου ο ευρωπαϊκός προσανατολισμός και ο παγκόσμιος προσανατολισμός της κλιματικής ουδετερότητας. Έτσι, ένα κείμενο ενεργειακό που υπογράφεται από χώρες της Ε.Ε., οφείλει να περιγράφει τη διαδικασία των υδρογονανθράκων και του αερίου, ως μία διαδικασία μετάβασης.

Καταλαβαίνετε ότι αυτό που θέτω είναι πολύ ισχυρό. Η απόφαση χθες του κ. Μπάιντεν, του νέου Προέδρου, να επανέλθουν οι Ηνωμένες Πολιτείες στη Συμφωνία για το Κλίμα και να διακόψει τα έργα υδρογονανθράκων, σχιστολιθικού, βέβαια, περιεχομένου, είναι πολύ σημαντική, καθώς είναι ένα σήμα για την παγκόσμια κοινότητα. Κι εμείς, όταν για γεωπολιτικούς λόγους προχωράμε σε αυτό το Φόρουμ και σε αυτή τη Συμφωνία, πρέπει για λόγους δεοντολογίας, αλλά και για λόγους ουσίας περισσότερο απέναντι στη νέα γενιά, να ξεκαθαρίσουμε, ότι η προοπτική μας δεν είναι οι υδρογονάνθρακες και να δείχνουμε και ένα δρομολόγιο μετάβασης.

Εκτιμώ, κύριε Υπουργέ, -δεν αφορά εσάς, αλλά την προηγούμενη πολιτική ηγεσία-, ότι τελικά, όσα μας έλεγε εδώ ο κ. Χατζηδάκης για την προσήλωσή του στο κλίμα, δεν ήταν αληθή, γιατί δεν μπορεί να μην υπάρχει μία νύξη για τα ζητήματα αυτά σε αυτό το κείμενο. Πρέπει να το ξεκαθαρίσουμε -και εμείς συμφωνούμε-, ότι ακόμη και το θέμα των υδρογονανθράκων στην Ανατολική Μεσόγειο και με τα ζητήματα των τιμών, όπως διαμορφώνονται, μπαίνει σε νέο πλαίσιο, διότι δεν είναι η προοπτική μας οι υδρογονάνθρακες. Δεν είναι για τον πλανήτη, δεν είναι για την Ευρώπη, δεν είναι για την Ελλάδα. Ως εκ τούτου, γεωπολιτικά, συμφωνώ, ότι έτσι πρέπει να προχωρήσουμε σε αυτή τη φάση, αλλά λείπει αυτή η οπτική. Δεν μπορούμε να μην το σημειώσουμε.

Το δεύτερο που λείπει είναι, ότι δεν είδα πουθενά το θέμα της αντιμετώπισης ατυχημάτων, το θέμα, δηλαδή, της προστασίας. Αναφέρεται μόνο λίγο το θέμα των περιβαλλοντικών αδειοδοτήσεων. Συμφωνώ, ότι θα γράψετε, ότι με βάση το θεσμικό πλαίσιο του περιβάλλοντος θα δίνονται οι άδειες, αλλά δεν μπορεί να υποτιμάτε το γεγονός, ότι το γνωρίζουν οι συνεργάτες σας. Έχουμε υπογράψει Διακρατική Συμφωνία με το Ισραήλ και την Κύπρο, με τη παρουσία και του αντίστοιχου Οργανισμού για τη Μεσόγειο των Ηνωμένων Εθνών και το Ερευνητικό Κέντρο Rebic στη Μάλτα. Δεν μπορεί, λοιπόν, να μην υπάρχει μία αναφορά, ότι οι χώρες δεν προνοούν μόνο για την ανάδειξη μιας νέας ενεργειακής αγοράς, αλλά προνοούν και για την κλιματική προσαρμογή και για την προστασία του περιβάλλοντος από ατυχήματα.

Το λέω με πολύ θετικό τρόπο, γιατί δεν αναιρεί τη τοποθέτηση που έχουμε για τα οφέλη, μιας και είναι μία πρωτοβουλία που εμείς ξεκινήσαμε, αλλά είναι μία ανάγνωση που μου δημιουργεί προβληματισμό. Δεν μπορεί η ελληνική πολιτική ηγεσία να μην βλέπει τα θέματα των πιθανών ατυχημάτων, σε σχέση με το θαλάσσιο περιβάλλον της Μεσογείου και τα θέματα της κλιματικής προσαρμογής προς την κλιματική ουδετερότητα, που σημαίνει και τη διακοπή, πιθανώς, κάποια στιγμή, των ερευνών και των νέων οικοπέδων. Πρέπει εμείς να βάλουμε αυτό τον στόχο. Θεωρούμε ότι, πέρα από τα οικόπεδα NATURA, τις περιοχές NATURA και τη χερσαία γη, πρέπει να γίνει στη Μεσόγειο αυτή η συζήτηση, γιατί δεν μπορεί να εξαρτάται το μέλλον από τους υδρογονάνθρακες. Δεν μπορεί να μην υπάρχει αυτό το «ίχνος» καθόλου σε αυτή τη συζήτηση και γι’ αυτό, συγχωρέστε μου, κύριε Πρόεδρε, που πήρα λίγο παραπάνω χρόνο, απ’ ότι έπρεπε. Εκτιμώ και την καλοσύνη σας και τη συναδελφικότητα και τη δημοκρατική διάθεση που σας διακρίνει.

Με αυτό κλείνω, κύριε Πρόεδρε, θεωρώντας, ότι έχω περιγράψει, αρκετά καλά, την άποψη που έχουμε για τα ζητήματα αυτά και το τι έκανε ο καθένας για να φτάσουμε μέχρι εδώ και νομίζω ότι πρέπει να αναφέρονται όλα αυτά. Λόγω και της διαδικασίας της Κυρώσεως, θα μας επιτρέψετε, κύριε Υπουργέ, χωρίς να θέτουμε πολιτικό ζήτημα, να καταθέσουμε την άποψή μας και στην Ολομέλεια. Όμως, αυτό δεν θέτει ζήτημα αντίθεσης σε αυτές τις Συμβάσεις.

Ευχαριστώ πολύ, κύριε Πρόεδρε, θα τα πούμε και στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταλαβαίνουμε, ότι, προφανώς, θέλετε να διατηρήσετε το δικαίωμά σας να τοποθετηθείτε και στην Ολομέλεια περισσότερο, παρά για να διαφωνήσετε και αυτό είναι θετικό.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, να ευχηθώ κι εγώ με τη σειρά μου στην Επιτροπή και σε όλους σας καλή χρονιά και καλή αρχή. Επίσης, να ευχηθώ στη νέα ηγεσία του Υπουργείου Ενεργείας και Περιβάλλοντος καλή αρχή και κουράγιο στα δύσκολα.

Ξεκινάτε, κύριε Υπουργέ, ευτυχώς, με την Κύρωση μίας Συμφωνίας για τον αγωγό IGB και το Καταστατικό του Φόρουμ για το φυσικό αέριο της Ανατολικής Μεσογείου, με θέματα, δηλαδή, που πιστεύω ότι θα βρείτε θετική ανταπόκριση από τα περισσότερα Κόμματα, παρά τις καθυστερήσεις που διαπιστώνουμε. Ελπίζω να συνεχίσετε να επιδιώκετε τη θετική συμβολή της Αντιπολίτευσης στο προσεχές διάστημα.

Είναι γεγονός, ότι ο ενεργειακός χάρτης της περιοχής μας επανασχεδιάζεται και οι εξελίξεις «τρέχουν», απαιτώντας να αναπροσαρμόζουμε, διαρκώς, τις προτεραιότητές μας και να επωφελούμαστε από τις ευκαιρίες που παρουσιάζονται. Η χώρα μας τα τελευταία δέκα χρόνια προσπαθεί να αξιοποιήσει τη γεωπολιτική της θέση στον μεταβαλλόμενο γεωπολιτικό χάρτη, με τελικό στόχο να αποτελέσει διακομιστικό ενεργειακό κόμβο από την Ανατολή προς τη Δύση κι από τον Νότο προς το Βορρά. Γι’ αυτό χρειαζόμαστε και την ενίσχυση των ενεργειακών μας διασυνδέσεων με τα γειτονικά κράτη.

Βασικοί στόχοι της ενεργειακής μας πολιτικής πρέπει να είναι, πρώτον, η μεγιστοποίηση της ενεργειακής μας ασφάλειας σε ανταγωνιστικές τιμές για μείωση του κόστους και δεύτερον, οι πολλαπλές κι εναλλακτικές «πηγές» ενέργειας και οδεύσεων. Για να πετύχουμε αυτούς τους στόχους οι προηγούμενες Κυβερνήσεις, οι Κυβερνήσεις του ΠΑΣΟΚ -και όχι μόνο- θέλησαν να μεγιστοποιήσουν για την Πατρίδα μας τα οφέλη που παρουσιάζονταν από τα νέα δεδομένα και προωθούσαν μία σειρά από έργα και σχέδια, που θα καθιστούσαν την Ελλάδα πραγματικό ενεργειακό κόμβο στην περιοχή μας. Τόσο ο TAP που ολοκληρώθηκε, όσο και ο κάθετος διάδρομος από Βορρά με τα έργα του IGB και το δίδυμο έργο του FSRU της Αλεξανδρούπολης αποτελούν πρωτοβουλίες προηγούμενων χρόνων, με μεγάλη συμμετοχή της παράταξής μας κι ελπίζουμε να μπουν σε πλήρη λειτουργία το συντομότερο δυνατόν.

Σήμερα, για εμάς στο Κίνημα Αλλαγής, ο ενεργειακός σχεδιασμός πρέπει να ευθυγραμμίζεται με τις παγκόσμιες μελέτες που προβλέπουν, ότι το φυσικό αέριο θα διαδραματίσει τοn ρόλο του καυσίμου-«γέφυρα» προς το νέο τοπίο της ενέργειας κατά τη διάρκεια της ενεργειακής μετάβασης για δύο δεκαετίες ακόμη. Οι διεθνείς αγωγοί φυσικού αερίου, όπως ο East Med και ο IGB, αλλά και οι σταθμοί υγροποιημένου φυσικού αερίου, έχουν ιδιαίτερη σημασία για τη χώρα μας και έχουν σημασία για τη διαφοροποίηση των «πηγών» τροφοδοσίας της, την κατοχύρωση της ασφάλειας εφοδιασμού και τη μείωση του κόστους της ενέργειας. Παράλληλα, οι αγωγοί του φυσικού αερίου μπορούν, μελλοντικά, να μεταφέρουν αέρια παραγόμενα από ανανεώσιμη ηλεκτρική ενέργεια, όπως το υδρογόνο, αποτελώντας έτσι κομμάτι του συνολικού συστήματος παραγωγής, αποθήκευσης και μεταφοράς της ενέργειας με μηδενικές εκπομπές του CU2.

Με αυτές τις εισαγωγικές επισημάνσεις έρχομαι, τώρα, στην ουσία των όσων καλούμαστε σήμερα να συζητήσουμε με το παρόν νομοσχέδιο. Σε σχέση με τον IGB, αν και ο αρχικός στόχος ήταν ο αγωγός να έχει ξεκινήσει την εμπορική του λειτουργία μέσα στο 2020 και ο IGB επηρεάζει και τη λειτουργία του FSRU της Αλεξανδρούπολης, καθώς αποτελεί απαραίτητο και δίδυμο έργο του, παρατηρούμε καθυστερήσεις και προκύπτει ένα ερώτημα. Οι καθυστερήσεις αυτές οφείλονται μόνο στην πανδημία του τελευταίου χρόνου ή υπάρχουν κι άλλοι λόγοι; «Στις αρχές του 2020 θα είναι έτοιμος ο IGB». Αυτό δήλωνε ο πρώην Υπουργός, ο κ. Σταθάκης της Κυβέρνησης του ΣΥΡΙΖΑ, πριν από δύο χρόνια, ακριβώς, τον Ιανουάριο του 2019, εδώ, στην Επιτροπή μας, όταν μας ενημερώνει για το ΕΣΕΚ.

Ο IGB είναι μία κρίσιμη «ψηφίδα» στο ενεργειακό «παζλ» που φιλοδοξεί να καταστήσει τη Βόρεια Ελλάδα σε ενεργειακό κόμβο για τη Νοτιοανατολική Ευρώπη και είναι έργο κοινού ενδιαφέροντος στην Ευρωπαϊκή Ένωση. Ο ελληνοβουλγαρικός αγωγός, με μήκος 182 χιλιόμετρα, θα συνδέει την Κομοτηνή με τη Στάρα Ζαγόρα και θα αποτελέσει το δεύτερο σημείο διασύνδεσης των συστημάτων αερίου της Ελλάδας και της Βουλγαρίας, εκτός, βέβαια, από τον υφιστάμενο σταθμό στο Σιδηρόκαστρο. Με δυναμικότητα, περίπου, πέντε δισεκατομμύρια κυβικά μέτρα ο IGB θα είναι αντίστροφης ροής μεταξύ Βουλγαρίας και Ελλάδας και αρχικά, θα λειτουργήσει, μεταφέροντας ετήσια ποσότητα, περίπου, τριών δισεκατομμυρίων κυβικών μέτρων, συνδέοντας κάθετα τις χώρες των Βαλκάνιων, τη Βουλγαρία, τη Σερβία, τη Ρουμάνια με τον αγωγό TAP.

Μετά τα πρώτα market tests αποδείχθηκε η μεγάλη σημασία που έχει η συμμετοχή περισσοτέρων εμπορικών εταίρων στο έργο. Κύριε Υπουργέ, θα θέλαμε να έχουμε μία πιο αναλυτική ενημέρωση, δεδομένου ότι εδώ εμπλέκεται και η ΔΕΠΑ, που ως γνωστόν μετά την «τριχοτόμησή» της προτίθεστε να ιδιωτικοποιήσετε. Σήμερα, με την Κύρωση της Διακυβερνητικής Συμφωνίας, μεταξύ Ελλάδας και Βουλγαρίας, που υπογράφηκε τον Οκτώβρη του 2019 και ρυθμίζει ζητήματα του νέου αγωγού φυσικού αερίου που διασυνδέει τις δύο χώρες, ενεργοποιείται η Συμφωνία, αφού, ήδη, έχει κυρωθεί από τη Βουλγαρία τον Ιούλιο του 2020.

Θέλουμε, όμως, να σας κάνουμε μερικές επισημάνσεις. Πρώτον, η απόφαση της Ευρωπαϊκής Ένωσης να καταστεί από πλευράς εκπομπών αερίου του θερμοκηπίου και να γίνει ουδέτερη μέχρι το 2050 και η συνακόλουθη εντατικοποίηση και επιτάχυνση όλων των σχετικών πολιτικών της, με την «υιοθέτηση» της «Πράσινης» συμφωνίας τον Δεκέμβριο του 2019, η οποία προτάσσει την απανθρακοποίηση του συστήματος του φυσικού αερίου, έναντι της περαιτέρω ανάπτυξής του, δημιουργεί συνθήκες έντονης πίεσης για την έγκαιρη ανάπτυξη και αξιοποίηση νέων υποδομών φυσικού αερίου από τα κράτη-μέλη.

Δεύτερον, υπάρχει ο κίνδυνος τέτοιες υποδομές να μην καταφέρουν να αποσβέσουν τα επιδιωκόμενα κεφάλαια και να καταλήξουν περιθωριοποιημένα πάγια, ειδικά στις περιπτώσεις που συνεπάγονται μεγάλα ποσά κεφαλαίων για την ανάπτυξη των πεδίων και τη μεταφορά του φυσικού αερίου, όπως είναι εκείνη της Ανατολικής Μεσογείου.

Τρίτον, ήδη, οι καθυστερήσεις, που προανέφερα για τον IGB μπορεί να μας κοστίσουν ακριβά. Συνεπώς, πέραν της σημερινής Κύρωσης, έχει τεράστια σημασία η έγκαιρη, χωρίς περαιτέρω καθυστερήσεις υλοποίηση όλων των συναφών έργων και δράσεων. Πρέπει, λοιπόν, να κινητοποιηθούν όλες οι εμπλεκόμενες πλευρές, το ΥΠΕΝ, άλλα αρμόδια Υπουργεία, η ΔΕΠΑ Διευθυντών Έργων, ο ΔΕΣΦΑ, καθώς είναι ένα πολύ δύσκολο έργο, στο οποίο πρέπει, να τρέξουμε εξαιρετικά γρήγορα.

Τέταρτον, η Ελλάδα εξαρτάται, σχεδόν, κατά 100% από εισαγόμενο φυσικό αέριο σε αέρια μορφή μέσω αγωγών και σε υγροποιημένη μορφή μέσω ειδικών πλοίων για την κάλυψη των αναγκών της. Οι αγωγοί φυσικού αερίου που διαπερνούν τη Βουλγαρία έχουν, κατά βάση, ρωσικό αέριο, αφού ο αγωγός διαπερνά πρώτα την Ουκρανία και τη Ρουμάνια, ενώ οι αγωγοί φυσικού αερίου της Τουρκίας έχουν από διάφορες «πηγές», αλλά, κυρίως, αέριο από το Αζερμπαϊτζάν. Λόγω των γνωστών πολιτικών διαφορών Ρωσίας και Ουκρανίας, το ρωσικό αέριο δεν θα φτάσει σύντομα στην Ελλάδα μέσω Βουλγαρίας, αλλά, τελικά, μέσω Τουρκίας. Συνεπώς, η χώρα μας θα είναι ευάλωτη στους περιορισμούς και τους εκβιασμούς που θα θέτει η Τουρκία για την «τροφοδοσία» της χώρας μας με φυσικό αέριο.

Γι’ αυτούς τους λόγους, λοιπόν, θα πρέπει, να εξασφαλιστούν επαρκή συμβόλαια εφοδιασμού της χώρας μας με εμπορικές εταιρείες μέσω του υφιστάμενου αγωγού που εισέρχεται στη χώρα στο Σιδηρόκαστρο, αλλά και του IGB πλέον. Γι’ αυτό, κύριε Υπουργέ, σας ρωτάμε, τι έχει γίνει προς αυτή την κατεύθυνση; Η ιδιωτικοποίηση δε των ελληνικών εμπορικών εταιρειών, όπως η ΔΕΠΑ, εκτιμούμε, ότι θα δυσχεραίνει τον βαθμό επιρροής της Ελλάδας σε αυτές τις κρίσιμες γεωπολιτικές εμπλοκές και η Κυβέρνηση πρέπει να αντιμετωπίσει έγκαιρα τους σχετικούς κινδύνους που διαμορφώνονται.

Τέλος, θα θέλαμε, να έχουμε ένα πιο «εμπλουτισμένο» υποστηρικτικό υλικό, ειδικά, σε ό,τι αφορά στα ποσοτικά στοιχεία, τα στοιχεία κόστους-ωφέλειας για τη χώρα από το νέο αγωγό IGB, δεδομένου ότι πρέπει να υφίσταται επιχειρηματικό σχέδιο της ΔΕΠΑ Διεθνών Έργων, ώστε τα στοιχεία να μπορούν να επεκταθούν από το επίπεδο της επιχείρησης στο επίπεδο της χώρας.

Περνάμε στο Β΄ Μέρος του νομοσχεδίου για την έγκριση του Καταστατικού του Φόρουμ για το φυσικό αέριο στην Ανατολική Μεσόγειο. Θα σας πρότεινα, κύριε Υπουργέ, να καταθέσετε μία ελληνική πρόταση, ώστε αυτό το Φόρουμ να μετατραπεί σε Ενεργειακό Φόρουμ, από Φόρουμ Φυσικού Αερίου, προκειμένου να περιλαμβάνει την ανάπτυξη, ευρύτερα, ενεργειακών υποδομών για τη στενότερη ενεργειακή συνεργασία των χωρών της Ανατολικής Μεσογείου. Σας καταθέτω αυτή την πρόταση, γιατί ο χρόνος των τεχνολογικών και ενεργειακών εξελίξεων «τρέχει» πολύ πιο γρήγορα πολλές φορές από τον χρόνο των πολιτικών εξελίξεων και σίγουρα, οι ηλεκτρικές διασυνδέσεις και η Ανατολική Μεσόγειος θα μάς απασχολήσουν περισσότερο στο προσεχές μέλλον, ολοένα και πιο συχνά -φανταστείτε τα πλωτά αιολικά κι άλλες Ανανεώσιμες Πηγές Ενέργειας- σε σχέση με το φυσικό αέριο.

Στην περίπτωση, μάλιστα, του Φόρουμ για το φυσικό αέριο στην Ανατολική Μεσόγειο η αναβάθμισή του από Περιφερειακό Φορέα Συνεργασίας σε Μόνιμο Διεθνή Οργανισμό, με στόχο την προαγωγή, συνολικότερα, της ενεργειακής συνεργασίας των κρατών της Ανατολικής Μεσογείου, θα μπορούσε να συγκριθεί με την ίδρυση της κοινότητας του άνθρακα και του χάλυβα στην Ευρώπη στο τέλος του Β΄ Παγκοσμίου Πολέμου.

Ο πολιτικός ρόλος αυτού του Φόρουμ λοιπόν, μπορεί να εξελιχθεί σε σημαντικό σταθεροποιητικό παράγοντα της περιοχής, ανεξάρτητα από τον East Med και το φυσικό αέριο, μέσω της γενικότερης ενεργειακής συνεργασίας των χωρών που συνυπέγραψαν την ίδρυση του Φόρουμ και τον σχηματισμό μιας περιφερειακής ενεργειακής αγοράς των χωρών, όπως Αίγυπτος, Ελλάδα, Ιταλία, Ιορδανία, Παλαιστινιακή Αρχή, Ισραήλ, Κύπρος. Είναι, ιδιαίτερα, θετικά θετικό το γεγονός, ότι το κείμενο παραπέμπει στη Σύμβαση του ΟΗΕ για το Δίκαιο της Θάλασσας, κάτι που, όπως πρότεινε χθες και η Πρόεδρός μας, η κυρία Γεννηματά, πρέπει να πιεστεί με κάθε τρόπο και η Τουρκία να αποδεχθεί.

Η δέσμευση για αποδοχή της Σύμβασης για το Δίκαιο της Θάλασσας, το Montego Bay, από τις προς ένταξη χώρες στο Φόρουμ, είναι πάρα πολύ σημαντική. Όπως θα μπορούσε να είναι σημαντική και η υποχρέωση των υποψήφιων χωρών μελών του Φόρουμ να αποδέχονται ως μηχανισμό επίλυσης των διαφορών, εκτός από τα ευρωπαϊκά όργανα για όσα κράτη - μέλη είναι σε αυτό, την Κύπρο, την Ελλάδα και την Ιταλία, και το Διεθνές Δικαστήριο της Χάγης, από τη στιγμή, που το Φόρουμ είναι «ανοικτό» σε κάθε κυβέρνηση της Ανατολικής Μεσογείου που αποτελεί παραγωγό φυσικού αερίου, καταναλωτή, ή χώρα προέλευσης και θεωρείται ικανή και πρόθυμη αυτή η χώρα να μοιραστεί τα κοινά συμφέροντα για να εκπληρώσει τους στόχους του Φόρουμ.

Και μιας και συζητήσαμε χθες την επέκταση των 12 μιλίων των χωρικών μας υδάτων στο Ιόνιο, μέχρι το Ταίναρο -και ελπίζουμε πολύ σύντομα να είστε συνεπείς στα Κύθηρα, στα Αντικύθηρα και στην Κρήτη- κύριε Υπουργέ, οφείλετε να μας πείτε τον σχεδιασμό σας. Θα προχωρήσετε σε νέο γύρο παραχωρήσεων θαλασσίων τεμαχίων για έρευνες και εκμετάλλευση των υδρογονανθράκων νοτιοανατολικά της Κρήτης; Και πώς θα το κάνετε αυτό; Και ερωτώ, συγκεκριμένα, για τα απώτερα νοτιοανατολικά θαλάσσια τεμάχια της Κρήτης, το 15 και το 20.

Τέλος, είναι σημαντικό για τη χώρα μας να θέσει στο ευρωπαϊκό πλαίσιο, όργανα και θεσμούς, ειδικούς για την πυρηνική ενέργεια, το ζήτημα της κατασκευής του πυρηνικού εργοστασίου στο Ακούγιου της Τουρκίας. Είδαμε χθες το ατύχημα που έγινε και είναι, ιδιαίτερα, σημαντικό. Χρειάζεται μεγάλη προσοχή. Θα μιλήσω πιο αναλυτικά στην Ολομέλεια. Χρειάζεται, επίσης, περαιτέρω ενίσχυση των απαιτούμενων ενεργειακών υποδομών και δικτύων της χώρας, των διασυνδέσεων με τις γειτονικές χώρες και της αποθήκευσης ενέργειας.

Είμαστε θετικοί, σε ότι αφορά στο νομοσχέδιο και με τα δύο σκέλη του. Επιφυλασσόμαστε, όμως, για να έχουμε το δικαίωμα τοποθέτησης στην Ολομέλεια. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατανοητό, κύριε Αρβανιτίδη. Κρατάμε την ουσία της σύμφωνης γνώμης.

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Βεβαίως, η Σύμβαση και η Κύρωση του Καταστατικού δεν είναι δύο ανεξάρτητα μεταξύ τους έργα, παρ’ ότι το ένα σχετίζεται με τη Βόρειο Ελλάδα και το άλλο με τη Νοτιοανατολική Μεσόγειο, αλλά αποτελούν κομμάτι ενός ολοκληρωμένου «παζλ». Για να μπορέσουμε να δούμε το «παζλ», πρέπει να έχουμε υπόψη μας τη μεγάλη εικόνα που εξελίσσεται, τα τελευταία χρόνια, στην ευρύτερη περιοχή των Βαλκανίων της Ανατολικής Μεσογείου. Η μεγάλη εικόνα δεν είναι άλλη από τους σφοδρότατους ανταγωνισμούς ανάμεσα σε μεγάλες ιμπεριαλιστικές δυνάμεις. Από τη μία πλευρά, οι Ηνωμένες Πολιτείες με τους συμμάχους τους, με διαφοροποιήσεις στις προτεραιότητες, βέβαια, και από την άλλη πλευρά, η Ευρωπαϊκή Ένωση απέναντι στη Ρωσία και την Κίνα. Οι ανταγωνισμοί αυτοί εκδηλώνονται, ιδιαίτερα, με τη Ρωσία στο κομμάτι του ελέγχου των ενεργειακών «πηγών», αλλά και των δρόμων και διαδρομών της ενέργειας, αλλά και με την Κίνα με τον έλεγχο των εμπορικών δρόμων.

Η χώρα μας σε αυτούς τους οξύτατους ανταγωνισμούς, τους σφοδρότατους ανταγωνισμούς στην περιοχή, έχει, ήδη, διαλέξει «στρατόπεδο». Και όχι μόνο έχει διαλέξει στρατόπεδο, αλλά αποτελεί και τον «σημαιοφόρο» των αμερικανονατοϊκών ιμπεριαλιστικών σχεδιασμών. Αυτή η επιλογή ήταν, βεβαίως, επιλογή της προηγούμενης Κυβέρνησης, κατά κύριο λόγο, που «αναθέρμανε» και αναβάθμισε τις σχέσεις με τις Ηνωμένες Πολιτείες. Η ρύση «ο διαβολικά καλός Τραμπ» από τον πρώην Πρωθυπουργό, τον κ. Τσίπρα, είναι χαρακτηριστική. Η σημερινή Κυβέρνηση από την πλευρά της επιδιώκει να «απογειώσει», ακόμη περισσότερο, τις σχέσεις της με τους Αμερικανούς ιμπεριαλιστές.

Γιατί έγινε αυτή η επιλογή; Φυσικά, γιατί αυτή η επιλογή είναι «δεμένη» με τη στρατηγική επιλογή της αστικής τάξης για γεωστρατηγική αναβάθμιση της χώρας μας. Επί της ουσίας, δηλαδή, δεν είναι τίποτα άλλο, παρά η συμμετοχή των ελληνικών επιχειρηματικών ομίλων στο «πλιάτσικο» που θα γίνει σε βάρος των λαών της περιοχής, προκειμένου να πάρουν κι αυτοί ένα κομμάτι της «πίτας».

Αυτό το σχέδιο περί γεωστρατηγικής αναβάθμισης, όπως είναι φυσικό, συγκρούεται με τις επιδιώξεις και της Τουρκίας, με αποτέλεσμα να οξύνονται και οι δευτερεύοντες ανταγωνισμοί ανάμεσα στην Ελλάδα και στην Τουρκία, ενώ διαπλέκεται και με την επιθετικότητα της τουρκικής αστικής τάξης που αμφισβητεί κυριαρχικά δικαιώματα και σύνορα. Βεβαίως, αυτή η εξέλιξη των πραγμάτων οδηγεί, όλο και πιο γοργά, σε αυτόν τον προσωρινό συμβιβασμό, σε πρώτη φάση, που δεν είναι τίποτα άλλο παρά η συνδιαχείριση του Αιγαίου και της Ανατολικής Μεσογείου, κάτω από τις «φτερούγες» των Αμερικάνων, του ΝΑΤΟ και των Ευρωπαίων.

Αυτή η επιλογή έχει μετατρέψει τη χώρα μας σε μία απέραντη αμερικανονατοϊκή στρατιωτική βάση. Ήδη, η Κυβέρνηση της Νέας Δημοκρατίας διαπραγματεύεται την επέκταση της σύμβασης αμυντικής συμφωνίας -και όχι την ανανέωσή της κάθε χρόνο- σε πενταετή βάση με την παροχή και νέων στρατιωτικών διευκολύνσεων στα αμερικανικά «γεράκια», με εξοπλιστικά προγράμματα και «κυνήγι» εξοπλισμών, με παραχώρηση υποδομών στους Αμερικάνους, όπως είναι τα λιμάνια στρατηγικής σημασίας για τους αμερικάνικους σχεδιασμούς, το Λιμάνι της Αλεξανδρούπολης, για παράδειγμα, ή τα ναυπηγεία για να μπορεί να ελλιμενίζεται ο 6ος στόλος.

Βεβαίως, αυτό εντάσσεται στη λογική και στην προσπάθεια μετατροπής της χώρας μας σε ενεργειακό κόμβο στα Βαλκάνια. Και γι’ αυτόν, ακριβώς, τον λόγο δεν είναι τυχαίο το γεγονός, ότι τα πέντε μεγάλα ενεργειακά έργα στη Βόρειο Ελλάδα είναι ο TAP, ο διασυνδετήριος αγωγός φυσικού αερίου με τη Βόρεια Μακεδονία, η αναβάθμιση του αγωγού πετρελαίου με τη Βόρεια Μακεδονία, είναι ο IGB, ο διασυνδετήριος αγωγός, δηλαδή, με τη Βουλγαρία που θα κυρωθεί με τη σημερινή Συμφωνία, μετά από πρόταση της Κυβέρνησης με το σημερινό νομοσχέδιο και οι πλωτές εγκαταστάσεις υγροποιημένου φυσικού αερίου στο Λιμάνι της Αλεξανδρούπολης με πλωτό σταθμό, όπου, επί της ουσίας, θα «τροφοδοτεί» με υγροποιημένο φυσικό αέριο τον βορειοανατολικό αγωγό που πάει μέχρι την κεντρική Ευρώπη και είναι αμερικανικών σχεδιασμών, αμερικανικών συμφερόντων, προσπαθώντας με αυτόν τον τρόπο η Κυβέρνηση να συμμετέχει, αποφασιστικά, στην ενεργειακή απομόνωση της Ρωσίας.

Ταυτόχρονα, συμμετέχει ενεργητικά και στη στρατιωτική περικύκλωση της Ρωσίας ως μέλους του ΝΑΤΟ, και, ταυτόχρονα, όχι μόνο στα Βαλκάνια, αλλά και στην Ανατολική Μεσόγειο προωθεί τους αμερικανονατοϊκούς σχεδιασμούς. Ένας από αυτούς του σχεδιασμούς είναι, ακριβώς, και η δημιουργία του Φόρουμ του East Med Gas, όπου συμμετέχουν επτά ιδρυτικά μέλη. Είναι η Ιταλία, η Ελλάδα, η Κύπρος, ο «χωροφύλακας- δολοφόνος» των λαών της περιοχής, το Ισραήλ, η Αίγυπτος, η Παλαιστίνη και η Ιορδανία. Έχει, ήδη, ζητήσει με βάση τα δημοσιεύματα, να συμμετέχει ως παρατηρητής στα Ηνωμένα Αραβικά Εμιράτα. Επίσης, δημοσιεύματα του κυπριακού τύπου αναφέρουν, ότι η Γαλλία θέλει να συμμετέχει ως πλήρες μέλος σε αυτό το Φόρουμ. Άρα, και η Αμερική -δεν θα μπορούσε να κάνει διαφορετικά- ως παρατηρητής για να μπορεί να ελέγχει και τις εργασίες του Φόρουμ άμεσα. Στόχος αυτού του Φόρουμ δεν είναι τίποτα άλλο, παρά η προσπάθεια για να ενοποιηθεί η αγορά παραγωγής, προμήθειας και μεταφοράς φυσικού αερίου της Ανατολικής Μεσογείου. Δηλαδή, όλη αυτή η «λεκάνη» να ενοποιηθεί κάτω από την αμερικανική «μπότα», για να απομονωθεί ενεργειακά το Ιράν. Άρα, οι προσπάθειες που γίνονται είναι για την ενεργειακή απομόνωση της Ρωσίας και του Ιράν.

Επομένως, το ερώτημα που τίθεται είναι ποιον εξυπηρετούν τα συγκεκριμένα δύο θέματα που εξετάζουμε σήμερα. Δηλαδή, η δημιουργία του IGB, αλλά και το Φόρουμ της Ανατολικής Μεσογείου του φυσικού αερίου. Είναι φανερό ότι εξυπηρετούν, πρώτα απ’ όλα, τους ενεργειακούς σχεδιασμούς των Ηνωμένων Πολιτειών κυρίαρχα, αλλά και της Ευρωπαϊκής Ένωσης. Εξυπηρετούν τα συμφέροντα των πολυεθνικών εκμετάλλευσης, εξόρυξης, εμπορίας, αλλά και μεταφοράς του φυσικού αερίου στην ευρύτερη λεκάνη της Ανατολικής Μεσογείου.

Είπε ο Εισηγητής του ΣΥΡΙΖΑ, ότι είναι έργα ασφάλειας και ειρήνης. Θέλει πολύ πολιτικό θράσος -και επιτρέψτε μου αυτή τη λιγότερο φορτισμένη έκφραση- να αναγορεύεις τους ιμπεριαλιστές ως εγγυητές της ασφάλειας και της ειρήνης στην περιοχή. Ανιστόρητη προσέγγιση; Και εάν δεν ήταν ανέκδοτο, θα έφτανε, για παράδειγμα, η εικόνα των εξελίξεων που έχουμε αυτό το διάστημα για να αναδείξω ότι κάτι τέτοιο δεν ισχύει. Αλήθεια, η συμμετοχή της Κύπρου σε όλους αυτούς τους σχεδιασμούς έχει αποτρέψει από την προώθηση, πλέον, της οριστικής διχοτόμησης στο νησί και της στρατιωτικής κατοχής από την Τουρκία; Από τις γεωτρήσεις που κάνουν οι Τούρκοι στην ΑΟΖ της Κύπρου; Ή, μήπως, οι Παλαιστίνιοι διευκολύνθηκαν από τους σχεδιασμούς των Αμερικανών για απομόνωση τους ολοκληρωτική και μεταφορά της πρωτεύουσας του Ισραήλ στην Ιερουσαλήμ; Όχι, κάθε άλλο.

Άρα, δεν είναι μόνο «μύωπες» πολιτικά, είναι και, ιστορικά, επικίνδυνοι, γιατί όποιος πιστεύει κάτι τέτοιο, τότε, πραγματικά, «ματωμένα» χέρια θα τον χαιρετούν. Όλοι οι δεκάδες, εκατοντάδες χιλιάδες νεκροί στη χώρα μας από τις βόμβες ναπάλμ των Αμερικανών. Στη Βόρεια Αφρική, στη Μέση Ανατολή. Αυτοί, ακριβώς, είναι που χαιρετούν τα «κομμένα» χέρια. Όλοι αυτοί που πιστεύουν κάτι τέτοιο για τους Αμερικανούς ιμπεριαλιστές, που οι στρατιωτικές επεμβάσεις, τα πραξικοπήματα, οι αλλαγές συνόρων είναι στην ημερήσια διάταξη, για να εξυπηρετήσουν τις στρατηγικές τους επιλογές.

Από αυτή την άποψη, η λογική της συνδιαχείρισης πηγαίνει ένα βήμα πιο κοντά. Ταυτόχρονα, δεν καταλαβαίνουν, ότι η χώρα μας μετατρέπεται σε «μαγνήτη» -ή θέλουν να το αγνοήσουν- αντιποίνων. Ήδη, το Ιράν, αλλά και η Ρωσία έχουν δηλώσει με τον, πλέον, επίσημο τρόπο, ότι θα αντιδράσουν σε, τυχόν, ενέργειες που βλάπτουν τα συμφέροντά τους και μπορούν να το κάνουν. Η Ελλάδα αποτελεί «μαγνήτη» τέτοιων αντιποίνων.

Δύο σημεία θα αναφέρω ακόμη για να ολοκληρώσω. Μήπως εξυπηρετούν αυτά τα σχέδια την ενεργειακή ασφάλεια της χώρας μας; Κάθε άλλο. Από τη στιγμή, μάλιστα, που προχωράμε σε μία «βίαιη» απολιγνιτοποίηση, όπου το ορυκτό καύσιμο μπορεί να διατηρήσει την ευστάθεια του συστήματος. Μάλιστα, αυτό το εγχώριο ορυκτό καύσιμο το αντικαθιστούμε με το φυσικό αέριο, με ένα εισαγόμενο ορυκτό καύσιμο, που είναι το φυσικό αέριο. Επί της ουσίας, αποκλείουμε ή περιορίζουμε άλλες «πηγές» τροφοδοσίας, εκτός από αυτές που έχουν αμερικανονατοϊκό ενδιαφέρον. Δηλαδή, το ρωσικό, σε μία πορεία σταδιακή, αλλά και το Ιράν.

Επομένως, όχι μόνο την ενεργειακή ασφάλεια της χώρας δεν εξυπηρετεί, αλλά δεν εξυπηρετεί και τις ενεργειακές ανάγκες του λαού, γιατί έχουμε να κάνουμε με μία πανάκριβη ενέργεια, με εκτεταμένα «στρώματα» ενεργειακής φτώχειας που πλήττουν τον λαό μας, τη στιγμή, μάλιστα, που υπάρχουν ανεξάντλητες στη χώρα μας «πηγές» ενέργειας, οι οποίες, είτε μένουν ανεκμετάλλευτες, είτε εκμεταλλεύονται, με σκοπό, απλά και μόνο, τη στήριξη της κερδοφορίας των «αρπακτικών» της ενέργειας και την ταυτόχρονη τεράστια τεχνογνωσία.

Από αυτή την άποψη, είναι φυσικό ότι το Κ.Κ.Ε. καταψηφίζει το σημερινό νομοσχέδιο. Δηλαδή, και τη Διακρατική Συμφωνία ανάμεσα στην Ελλάδα και τη Βουλγαρία για τον IGB, αλλά και το Καταστατικό του Φόρουμ της Ανατολικής Μεσογείου για το φυσικό αέριο. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**

Στο σημείο αυτό, ο Πρόεδρος της Επιτροπής, έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Χειμάρας Θεμιστοκλής, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Καραθανασόπουλος Νικόλαος, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Εισαγωγικά, ο αγωγός IGB και η Μονάδα FSRU της Αλεξανδρούπολης θα τροφοδοτούν με LNG, με υγροποιημένο φυσικό αέριο, τη Βουλγαρία και τα Βαλκάνια. Θα έχουν, όμως, αντίστροφη ροή. Οφείλουμε να σημειώσουμε εδώ, πως υπάρχει και δεύτερη σύνδεση που χρησιμοποιείται από τη Casprom στο Σιδηρόκαστρο Σερρών. Επίσης, πως μετά τη σύνδεση του ΤurkStream ο αγωγός Trans Balkan Pipeline, που συνδέεται με τη Ρωσία μέσω της Ουκρανίας, σύμφωνα με δημοσιεύματα δεν χρησιμοποιείται πια για τη μεταφορά από τη Ρωσία προς τα Βαλκάνια.

Ο αγωγός IGB έχει αρχική δυναμικότητα τρία δισεκατομμύρια κυβικά μέτρα φυσικού αερίου ετησίως, με δυνατότητα αύξησή τους στα πέντε δισεκατομμύρια κυβικά μέτρα με την κατασκευή σταθμού συμπίεσης. Έχει μήκος 182 χιλιόμετρα. Ξεκινάει από την Κομοτηνή και θα καταλήγει στη Στάρα Ζαγόρα της Βουλγαρίας. Εντός της ελληνικής επικράτειας θα βρίσκονται, περίπου, 31 χιλιόμετρα, δηλαδή, μόνο το 17%. Παίζει και αυτό ρόλο. Αναμένεται να δοθούν για την κατασκευή του επιχορηγήσεις, ύψους 84 εκατομμυρίων ευρώ από το Ευρωπαϊκό Ενεργειακό Πρόγραμμα Ανάκαμψης, καθώς επίσης, από τα διαρθρωτικά ταμεία της Βουλγαρίας.

Η έναρξη κατασκευής στη Βουλγαρία έγινε τον Μάιο του 2019, ενώ αναμένεται να τεθεί σε λειτουργία τον Ιούλιο του 2021, όπως θα καταθέσουμε στα Πρακτικά. Το συνολικό κόστος κατασκευής και λειτουργίας του αγωγού IGB θα φτάσει τα 240 εκατομμύρια, ενώ την ευθύνη για την ανάπτυξη, κατασκευή και λειτουργία του αγωγού έχει η εταιρεία ICGB AD. Μέτοχοι της είναι η εταιρεία Bulgarian Energy Holding (BEH) με ποσοστό 50% και η AGA Poseidon με ποσοστό 50%. Στην τελευταία συμμετέχουν η ΔΕΠΑ και η Edison ισομερώς. Ιδιοκτήτρια του FSRU είναι η εταιρεία Gastrade με ιδρυτή τον κ. Κοπελούζο, όπου συμμετέχουν η ΔΕΠΑ Εμπορία, η ΔΕΣΦΑ, η ROMGAZ, η Bulgarian Trans Gas και η GASLOG του εφοπλιστή κ. Λιβανού, όπου συμμετέχει και το Ίδρυμα Ωνάση.

Σε ότι αφορά στη γεωπολιτική παράμετρο, ο αγωγός και το FSRU εντάσσονται στα γεωπολιτικά παιχνίδια της μετάβασης στο φυσικό αέριο μετά την αντικατάσταση του λιγνίτη. Εκτός από τα κοιτάσματα, η διαμάχη γίνεται για τους αγωγούς μεταφοράς τους, κάτι που είναι, εξίσου, σημαντικό. Θα καταθέσουμε στα Πρακτικά τους αγωγούς για την παροχή φυσικού αερίου στην Ευρωπαϊκή Ένωση, επειδή πρόκειται πραγματικά για σημαντικά στοιχεία. Οι αγωγοί καλύπτουν, στην πράξη, περίπου, το 60% της ζήτησης στην Ευρωπαϊκή Ένωση, ενώ το υπόλοιπο προέρχεται από την εγχώρια παραγωγή. Κάποιο γίνεται με την αμφιλεγόμενη σχιστολιθική μέθοδο, καθώς και με το LNG που αυξάνεται τα τελευταία χρόνια, προερχόμενο από την Αλγερία, από το Κατάρ, από τις Ηνωμένες Πολιτείες και αλλού, όπως θα καταθέσουμε.

Η εγχώρια παραγωγή της Ευρώπης προέρχεται, κυρίως, από τη Γερμανία, την Ολλανδία, το Ηνωμένο Βασίλειο και τη Νορβηγία. Πολύ λιγότερο, από την Ιταλία, την Ουγγαρία, την Πολωνία, τη Ρουμανία, την Κροατία και τη Βουλγαρία. Υπάρχουν δε, περαιτέρω δυνατότητες, μέσω σχιστολιθικού αερίου, αν και είναι ακριβότερο με περιβαλλοντικά προβλήματα. Σε κάθε περίπτωση, η Ευρωπαϊκή Ένωση εξαρτάται σε μεγάλο βαθμό από τις εισαγωγές.

Τα τελευταία χρόνια με τις αναταραχές στην Ουκρανία υπάρχουν προβλήματα στη ροή φυσικού αερίου της Ρωσίας προς την Ευρώπη, κάτι που μπορεί να αλλάξει μετά το τέλος του NorthStream 2 που δεν θέλουν οι Η.Π.Α. επιβάλλοντας κυρώσεις, καθώς, επίσης, του ΤurkStream που διέρχεται από την Τουρκία. Ο αγωγός, βέβαια, θα κατασκευαστεί. Όταν συμβεί, τότε η Γερμανία θα ελέγχει τη ροή στον βορρά της Ευρώπης, αποτελώντας τον μεγάλο ενεργειακό κόμβο της Ευρωπαϊκής Ένωσης. Η Τουρκία, επίσης, μπορεί να παρέχει φυσικό αέριο από το Αζερμπαϊτζάν, είτε μέσω του TAP, είτε από τον TANAP. Επειδή η Γερμανία επιβάλλει κυρώσεις μέσω της Ευρωπαϊκής Ένωσης στη Λευκορωσία, θεωρώντας τον Πρωθυπουργό της δικτάτορα, αλλά όχι τον Ερντογάν, θα δημιουργηθούν προβλήματα στον αγωγό που τροφοδοτεί την Πολωνία, γεγονός που σημαίνει πως, υπό την πίεση της απολιγνιτοποίησης, η χώρα, ήδη, ασφυκτιά.

Από την άλλη πλευρά, υπάρχει το πρόβλημα της Λιβύης που είναι έντονο, λόγω της εμφύλιας διαμάχης με την εμπλοκή της Τουρκίας. Το αναφέρουμε, επειδή αποτελεί μία εναλλακτική τροφοδοσία για την Ευρωπαϊκή Ένωση, πολύ βασική για την Ιταλία που διαφορετικά θα εξαρτάται από τους αγωγούς μέσω της Ελλάδας. Η παροχή της Λιβύης μπορεί να συνδυαστεί με αυτή της Αιγύπτου που έχει βρει τα νέα κοιτάσματα του Zhor, εκεί που εφάπτεται με την ελληνική και την κυπριακή ΑΟΖ στην πλούσια Λεκάνη του Ηροδότου. Επομένως, το ενδιαφέρον της Τουρκίας είναι μεγάλο. Επίσης, για να εμποδίσει τον East Med αλλά και για τα κοιτάσματα. Προφανώς, δεν είναι μόνη της, αφού εμπλέκεται η Γερμανία, υποστηρίζοντας, κεκαλυμμένα, την ανέκαθεν σύμμαχό της, την Τουρκία, τόσο στις διεκδικήσεις της εις βάρος της Ελλάδος, όσο και στη Λιβύη.

Τέλος, η Ελλάδα έχει ενέργεια και βρίσκεται σε ένα σημαντικό σταυροδρόμι εμπορικών και ενεργειακών δρόμων. Ας μην το υποτιμάμε καθόλου, αφού μέσω αυτής περνούν οι αγωγοί προς την Ιταλία, ενώ θα μπορούσε να τροφοδοτήσει τα Βαλκάνια και την Κεντρική Ευρώπη. Αυτή τη στιγμή, βέβαια, ο μοναδικός αγωγός είναι ο TAP, ενώ σχεδιάζεται ο IGI από την Τουρκία έως την Ιταλία που, όμως, παραμένει στάσιμος.

Από την άλλη πλευρά, η Ελλάδα μπορεί να τροφοδοτεί με LNG το δίκτυο των αγωγών, διαμέσου της Αλεξανδρούπολης, όπου έχουν εγκατασταθεί οι Αμερικανοί, ενώ ο αγωγός IGB σύνδεσης με τη Βουλγαρία είναι υπό κατασκευή.

Στη Σύμβαση τώρα, τα άρθρα 1 - 4 είναι ορισμοί και διαδικαστικά, ενώ με το άρθρο 5, καθορίζεται η απρόσκοπτη μεταφορά φυσικού αερίου χωρίς διακρίσεις. Η ερώτησή μας είναι, εάν μπορεί να χρησιμοποιείται και για τουρκικό φυσικό αέριο και αν θα συμμετέχει το δημόσιο μέσω της ΔΕΠΑ. Επίσης, αν θα υπάρξουν προβλήματα, όταν πουληθεί η «ΔΕΠΑ Εμπορίου» σε ανταγωνιστή.

Στα άρθρα 6 και 7 δεν υπάρχει κάτι ιδιαίτερο.

Στο άρθρο 8, καθορίζεται η φορολογία και τα μέρη δεσμεύονται για την αποφυγή πολυπλοκότητας και για τη σταθερότητα των ρυθμίσεων για δεκαπέντε έτη. Επίσης, συμπεριλαμβάνεται και η μείωση φόρου εισοδήματος νομικών προσώπων με μία διακύμανση, συν πλην, 20%. Η φορολόγηση από κάθε χώρα θα γίνεται, επί των κερδών νομικών προσώπων, με βάση το μήκος του αγωγού, δηλαδή, 17% για την Ελλάδα. Τα δάνεια από την Ευρωπαϊκή Ένωση δεν υπόκεινται σε φορολογικές κυρώσεις, δηλαδή, μειώνουν το φορολογικό εισόδημα; Δεν είναι ξεκάθαρο και θα θέλαμε να το ρωτήσουμε. Οι τόκοι δε από τρίτους αυξάνονται μόνο με την αμοιβή διαμεσολάβησης, προφανώς, για να αποφευχθεί η συνήθης φοροαποφυγή. Έχουμε απαλλαγή από τον ΕΝΦΙΑ, ενώ εξαιρείται ο εξοπλισμός και δεν επιβάλλεται σε πάγια που θα αποκτηθούν για δικαιώματα διέλευσης. Υπάρχει, επίσης, απαλλαγή από τον Φ.Π.Α. κατασκευής, χωρίς, όμως, να αναφέρεται κάποιο ποσό, ενώ επιβαρύνεται με τόκους υπερημερίας, τυχόν, καθυστέρηση στις επιστροφές. Η ερώτησή μας είναι, αν υπάρχει πρόνοια για την αποφυγή διπλής φορολόγησης μη πληρωμής φόρων σε έξοδα διοίκησης και σε αμοιβές κατασκευής, ενώ οι χρηματοδοτήσεις από την Ευρωπαϊκή Ένωση, μέσω του Ευρωπαϊκού Ενεργειακού Προγράμματος Ανάκαμψης, για βελτιώσεις δεν είναι φορολογητέες; Υπάρχει, μάλλον, πρόνοια.

Σε γενικές γραμμές, η Συμφωνία είναι, εξαιρετικά, αποικιοκρατική.

Σε ότι αφορά στο Καταστατικό, στο Φόρουμ Φυσικού Αέριου Ανατολικής Μεσογείου, EMGF, συμμετέχουν η κυπριακή, η ελληνική, η αιγυπτιακή, η ισραηλινή, η ιταλική, η ιορδανική και η παλαιστινιακή Κυβέρνηση, αποκαλούμενες ως «ιδρυτικά μέλη». Επιθυμούν δε, να συνεργαστούν για τη δημιουργία εσόδων από τα αποθέματά τους για τη χρήση της υπάρχουσας υποδομής τους και για τη δημιουργία νέων υποδομών, ανάλογα με τις ανάγκες για το όφελος και την ευημερία των λαών τους.

Τα άρθρα 1 - 3 είναι περιγραφικά.

Στα άρθρα 4 - 5 το Φόρουμ μπορεί να είναι «ανοιχτό» σε κάθε κυβέρνηση της Ανατολικής Μεσογείου, μετά από συμφωνία των μελών να γίνει μέλος ή παρατηρητής κάποια άλλη χώρα.

Στα άρθρα 6 - 10 έχουμε τα όργανα διοίκησης στις αρμοδιότητες και περιγράφεται η Υπουργική Σύνοδος, που είναι το βασικό όργανο διοίκησης του Φόρουμ.

Στα άρθρα 12 - 15 περιγράφεται η εκτελεστική επιτροπή του Φόρουμ. Δεν αναφέρεται στο εν λόγω άρθρο ποια θα είναι τα τυπικά προσόντα των μελών της Επιτροπής που θα καθορίζονται από τα μέλη. Θα έπρεπε να αναφέρεται.

Στα άρθρα 16 -20 έχουμε τη Γραμματεία του Φόρουμ.

Στο άρθρο 21, έχουμε τη σύσταση Συμβουλευτικής Επιτροπής Βιομηχανίας Φυσικού Αερίου που μπορεί να υποβάλει συστάσεις και μελέτες, ενώ στο άρθρο 22, αφορά στα ειδικευμένα όργανα.

Στο άρθρο 23, για τα οικονομικά, οι εισφορές των προϋπολογισμών στον προϋπολογισμό του EMGF θα κατανέμονται, ισότιμα, μεταξύ όλων των μελών.

Στα άρθρα 25 - 27, αναφέρονται οι υποχρεώσεις συμμόρφωσης με νόμους των χωρών και σε επίσημη γλώσσα.

Στο άρθρο 28, ορίζεται ως έδρα η Αίγυπτος, ενώ τα άρθρα 29 και 30 είναι διαδικαστικά.

Τέλος, στο άρθρο 31, ορίζεται η δυνατότητα αποχώρησης μετά από ειδοποίηση.

Εν προκειμένω, δεν έχει προβλεφθεί καμία αμυντική συμφωνία ή και συνδρομή μεταξύ των κρατών μελών του Φόρουμ, σε περίπτωση που μία τρίτη χώρα προβεί σε επιθετική ενέργεια κατά των ενεργειακών συμφερόντων ενός από τα κράτη μέλη. Εκτός αυτού, εμάς, τουλάχιστον, μάς προβληματίζει η μη συμμετοχή του Λιβάνου, μίας χώρας με ελληνορθόδοξη κοινότητα που «μαστίζεται» από αντιπαλότητες και κινδυνεύει πολύ σοβαρά από την Τουρκία.

Σε σχέση με το Γενικό Λογιστήριο του Κράτους δεν αναφέρεται κόστος για τον IGB, εκτός από την περίπτωση διαμάχης για την επιστροφή Φ.Π.Α. Οι ερωτήσεις μας είναι οι εξής. Πρώτον, πόσα χάνει το Κράτος από συναλλαγές Φ.Π.Α. κατασκευής; 240 εκατομμύρια, επί 24%; Δεύτερον, ποιο είναι το κόστος της συμμετοχής της ΔΕΠΑ στον IGB; Το Κράτος συμμετέχει κατά 25%. Σε τι τιμή αποκτήθηκε; Υπάρχει αποτίμηση;

Τρίτον, αναφέρεται ότι υπάρχει ζήτηση για 12,2 δισεκατομμύρια κυβικά για τον αγωγό, υπερδιπλάσια από την τεχνική δυναμικότητα του έργου. Επομένως, δεν πρέπει να υπάρχει θέμα βιωσιμότητας με τα σημερινά δεδομένα. Τι θα συμβεί, όμως, εάν υπάρξουν ζημιές, με δεδομένο ότι το κόστος του LNG είναι, ίσως, υψηλότερο από τους αγωγούς; Θα απαξιωθεί το ποσοστό της Ελλάδας και θα χάνει, επιπλέον, σε φόρους εισοδήματος;

Αναφορικά, τέλος, με το EMGF, κατά το Γενικό Λογιστήριο του Κράτους, δεν αναφέρεται σημαντικό κόστος, αλλά μόνο για συμμετοχή σε Επιτροπές, 3.000 για τη συμμετοχή στην Ετήσια Υπουργική Σύνοδο EMGF και 10.000 σε περίπτωση οργάνωσης Συνόδου από την Ελλάδα, συν την κάλυψη του προϋπολογισμού λειτουργίας, όπου ούτε εδώ αναφέρεται το κόστος.

Σε ότι αφορά στη ψήφιση του νομοσχεδίου επιφυλασσόμαστε για την Ολομέλεια.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, κυρίες και κύριοι Βουλευτές, κύριε Υπουργέ, κυρία Γενικέ Γραμματέα, φαντάζομαι ότι τα μάθατε νέα. Πριν από λίγες ώρες, ο άνθρωπος που έδιωξε τον Τραμπ, ο κ. Μπάιντεν, ακριβώς, για να σηματοδοτήσει το τέλος του «τραμπισμού», έγραψε κάτι που αφορά τη συζήτησή μας. Ακύρωσε τον αγωγό Κίστοουν, που, όπως ο αγωγός που συζητάμε, θα συνέδεε τα δίκτυα φυσικού αερίου μεταξύ του Καναδά και της Αμερικής. Ο λόγος ήταν ο περιβαλλοντικός κίνδυνος, καθώς περνούσε από σημαντικές περιοχές, όπως ο αγωγός που συζητάμε που περνάει από τη Ροδόπη, από τις πιο «ανέγγιχτες» περιοχές, τόσο στο κομμάτι της Ελλάδας όσο και της Βουλγαρίας, αλλά και η κακής ποιότητας περιβαλλοντικές μελέτες, όπως κατά κόρον γίνονται, πλέον, στη χώρα μας.

Τι ήταν, λοιπόν, ο Τραμπ; Τι είναι ο «τραμπισμός» σήμερα; «Τραμπισμός» είναι να προωθείς υδρογονάνθρακες, όταν από αυτούς καίγεται ο πλανήτη μας. «Τραμπισμός» είναι να προωθείς και να εγκρίνεις αγωγούς μέσα σε προστατευόμενες περιοχές. «Τραμπισμός» είναι να δίνεις μαζικές άδειες εξόρυξης σε τόπους που ως τώρα δεν εξορύσσονταν υδρογονάνθρακες.

Η Αλμπέρτα του Καναδά, που είχε επενδύσει πολύ σε αυτόν τον αγωγό, ανακοίνωσε ότι θα πουλήσει σαν scrap το μέταλλο του αγωγού, για να γλιτώσει τη ζημιά. Μόλις ξεπεραστεί η επιδημία, οι ανακοινώσεις στην Αμερική είναι, ότι η πρώτη προτεραιότητα θα είναι η αντιμετώπιση της κλιματικής κρίσης. Εσείς, με μία άλλη «παρέα οπισθοδρομικών» στη γειτονιά μας, ανακαλύπτετε τώρα ξαφνικά τον «μαύρο» χρυσό. Δεν είστε οι μόνοι, το έκανε και ο Τραμπ. Η συντηρητική πλευρά και η οπισθοδρόμηση σε όλο τον κόσμο προωθεί, αυτή τη στιγμή, το φυσικό αέριο ως τελευταίο «ανάχωμα» στην απαγόρευση των υδρογονανθράκων. Είναι «μελλοθάνατες» τεχνολογίες, «μελλοθάνατα» project, «μελλοθάνατες» εταιρείες, «μελλοθάνατοι» αγωγοί.

Ας δούμε, όμως, πως ξετυλίγεται σιγά - σιγά το «κουβάρι» του μέλλοντος του φυσικού αερίου. Μέσα σε λιγότερο από δύο χρόνια, δώδεκα Πολιτείες στην Αμερική, εν μέσω Τραμπ, ανακοίνωσαν την απαγόρευση χρήσης φυσικού αερίου σε νέα κτίρια, η οποία ισχύει και στο Ηνωμένο Βασίλειο από το 2025, δηλαδή, σε λίγα χρόνια. Ένα Ηνωμένο Βασίλειο, του οποίου το 78% των νοικοκυριών θερμαινόταν ως τώρα με φυσικό αέριο.

Σε ότι αφορά στα αυτοκίνητα, έχουμε το Κεμπέκ να απαγορεύει στον Καναδά τη χρήση φυσικού αερίου από το 2035, ενώ στον Καναδά θα απαγορεύεται από το 2040. Και έχουμε τον πρωθυπουργό του Καναδά να προτείνει στον κ. Μπάιντεν την απαγόρευση χρήσης φυσικού αερίου στα αυτοκίνητα σε όλη τη Βόρεια Αμερική. Στην Αγγλία, απαγορεύεται από το 2030, η χρήση του αερίου στα αυτοκίνητα. Στην Ινδία, επίσης, από το 2030. Στην Αυστρία, από το 2027. Στην Ευρωπαϊκή Ένωση, η πρόταση ήρθε, ήδη, μία φορά και υποστηρίχθηκε από δέκα χώρες και προβλέπεται να επανέλθει και να υπερισχύσει τελικά.

Αυτές είναι οι «μελλοθάνατες» τεχνολογίες που προωθείτε και μέσα από αυτά το νομοσχέδια, τους «δεινοσαύρους» των τεχνολογιών που μας συναγωνίζονται ποιος θα εξαφανιστεί πρώτος. Είναι σαν να προχωράτε σε προώθηση επενδύσεων για την παραγωγή εργοστασίων που θα παράγουν fax. Μόνο που αυτές οι επενδύσεις δεν θα μας κατέστρεφαν ως είδος.

Ας πάμε και στο γεωπολιτικό «παραμύθι» των αγωγών. Πείτε μου ένα απτό παράδειγμα που οι αγωγοί ωφέλησαν τη χώρα. Πιστεύει κανείς, ότι οι Κυβερνήσεις σας θα κόψουν την παροχή αερίου στους αγωγούς με αυτές τις συμβάσεις που σας «δένουν πισθάγκωνα;» Πιστεύει κανείς, ότι θα χρησιμοποιήσετε για οποιοδήποτε μέτρο πίεσης; Οι μόνοι που μπορούν να ωφεληθούν είναι οι πολυεθνικές και οι τοπικοί «ατζέντηδές» τους.

Η «κούρσα» των υδρογονανθράκων, στην οποία επιδίδονται οι τελευταίες Κυβερνήσεις, δεν έχει ωφελήσει στο παραμικρό την Ελλάδα. Το μόνο που κάνει είναι να αυξάνει τις εντάσεις με την Τουρκία. Μία άλλη «παλαιολιθική» πολιτικά χώρα, που, επίσης, θέλει υδρογονάνθρακες και θα κάνει και πόλεμο μαζί μας, αν χρειαστεί. Ο «μονόφθαλμος» στη γειτονιά μας, πραγματικά, να μας οδηγεί στο μέλλον.

Επίσης, εκτός από την επένδυση και την καταστροφή, αυτοί οι αγωγοί απειλούν κρίσιμα οικοσυστήματα, καθώς περνάνε από περιοχές NATURA και ξέρουμε την προχειρότητα των περιβαλλοντικών μελετών.

Για όλους αυτούς τους λόγους, το ΜέΡΑ25 καταψηφίζει και τις δύο Συμβάσεις.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Τον λόγο έχει ο Υπουργός Ενέργειας και Περιβάλλοντος, ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ενέργειας και Περιβάλλοντος):** Σας ευχαριστώ, κύριε Πρόεδρε. Πράγματι, κυρίες και κύριοι Βουλευτές, το σημερινό σχέδιο νόμου, που εισάγουμε προς συζήτηση και κύρωση τις επόμενες ημέρες από τη Βουλή των Ελλήνων και που περιλαμβάνει δύο άρθρα, τα οποία θα αναλύσω παρακάτω, αποτελεί ένα θετικό ορόσημο, όχι μόνο για τη διεθνή ενεργειακή πολιτική της Ελλάδας, αλλά και για τη γενικότερη γεωπολιτική της δυναμικής ως χώρας, που μπορεί να πρωταγωνιστήσει, εκ νέου, στις πολιτικοοικονομικές εξελίξεις, τόσο της Νοτιοανατολικής Ευρώπης, όσο και της Ανατολικής μεσογείου.

Η Κύρωση, λοιπόν, της Διακυβερνητικής Συμφωνίας, μεταξύ της Ελληνικής Δημοκρατίας και της Δημοκρατίας της Βουλγαρίας, σχετικά με τον αγωγό διασύνδεσης Ελλάδας-Βουλγαρίας (IGB Project), που αναφέρεται στο πρώτο άρθρο και η Κύρωση του Καταστατικού (Ίδρυσης) του Φόρουμ Φυσικού Αερίου Ανατολικής Μεσογείου (EMGF), του πρώτου διεθνούς οργανισμού που συστήνεται, αποκλειστικά, στην Ανατολική Μεσόγειο, τον Εast Med Gas Forum, αποτελούν δύο απτά παραδείγματα της δυναμικής που περιγράφουμε.

Πολύ σωστά, ο κ. Φάμελλος, είπε ότι όλα αυτά έχουν μία συνέχεια, μία διαχρονική στρατηγική και μία πολιτική που εφαρμόζουν οι κυβερνήσεις της χώρας. Θέλω να σας πω, κύριε Εισηγητά, της Αξιωματικής Αντιπολίτευσης, ότι, πράγματι, η Κυβέρνηση της Νέας Δημοκρατίας, όταν βρέθηκε στη διακυβέρνηση αυτού του τόπου είχε ως «κορωνίδα» και «προμετωπίδα» την ανάπτυξη και την εξέλιξη της ενεργειακής στρατηγικής, γιατί η ενεργειακή πολιτική αποτελεί, ταυτόχρονα, και κρίσιμο «μοχλό» αειφόρου ανάπτυξης της χώρας μας, αλλά και επιτελικό «βραχίονα» μιας εξωστρεφούς διπλωματίας. Και αυτό ισχύει, διαχρονικά, για όλες τις Κυβερνήσεις Νέας Δημοκρατίας.

Πράγματι, χρειάζεται να κάνουμε μία συνολική ιστορική αναδρομή, όχι αποσπασματική, γιατί ο κ. Φάμελλος προσπάθησε να κάνει μία περιγραφή του τι έχει γίνει. Θα έλεγα, ότι, από ένα σημείο και μετά, καλό θα είναι οι Βουλευτές που είναι σήμερα εδώ και μας παρακολουθούν, να δουν όλα αυτά που συζητάμε σήμερα και έχει έρθει η ώρα να τα κυρώσουμε, πώς έχουν ξεκινήσει και από πότε έχουν ξεκινήσει.

Η ιδέα μιας διασύνδεσης των δικτύων φυσικού αερίου Ελλάδας - Βουλγαρίας, που θα έφερνε την ενεργειακή ασφάλεια και τη συνεργασία και για τα δύο κράτη, κυρίες και κύριοι Βουλευτές, «γεννήθηκε» έναν, περίπου, χρόνο μετά την ένταξη της Βουλγαρίας στην Ευρωπαϊκή Ένωση. Αποτέλεσε τότε, μία από τις μεγαλύτερες επιτυχίες της ελληνικής Κυβέρνησης του Κώστα Καραμανλή. Στα τέλη του 2008, έγιναν οι πρώτες συναντήσεις στη Σόφια, από τον τότε Υπουργό Ενέργειας, τον Χρήστο Φώλια, ενώ τον Ιούλιο του 2009 υπογράφηκε το πρώτο Ελληνοβουλγαρικό Μνημόνιο Συνεργασίας για τον IGB από τον Κωστή Χατζηδάκη, τον προκάτοχό μου και τότε Υπουργό Ενέργειας, ενώ διασφαλίστηκαν επιχορηγήσεις, ύψους 45 εκατομμυρίων ευρώ από την Ευρωπαϊκή Ένωση, που κάλυψαν τα δώδεκα χρόνια, από τότε που κατασκευάζεται το έργο, περίπου, το 20% του συνολικού κόστους κατασκευής του έργου.

Άρα, αυτό το έργο, ο IGB, ο ελληνοβουλγαρικός αγωγός μεταφοράς φυσικού αερίου, που έχει ξεκινήσει και κατασκευάζεται και φέρνουμε προς κύρωση μέσω της Διακρατικής Συμφωνίας από τη Βουλή των Ελλήνων, ξεκίνησε ως ιδέα να υλοποιείται από το 2008 και από τότε είχε διασφαλιστεί και το 20% της κάλυψης του κόστους κατασκευής του.

Τον Ιούνιο του 2013, πάλι με Κυβέρνηση Νέας Δημοκρατίας, του Αντώνη Σαμαρά τότε, πετύχαμε τη, στρατηγικής σημασίας, συμμετοχή της χώρας μας στην πολιτική του Νότιου Διαδρόμου της Ευρωπαϊκής Ένωσης, μέσα από την επιλογή του αγωγού TAP, ο οποίος σε αντίθεση με ανταγωνιστικά σχέδια αγωγών -περνούσαν παράλληλα και πάνω από την Ελλάδα, εκτός Ελλάδος, πάνω από τα βόρεια σύνορά μας- κατέστησε τη χώρα μας, πράγματι, το σημαντικότερο ευρωπαϊκό διαμετακομιστικό κράτος της Ευρωπαϊκής Ένωσης για τη μεταφορά φυσικού αερίου από την Κασπία.

Από τότε πέρασαν επτά χρόνια. Στις 31/12/2020 ξεκίνησαν οι πρώτες εμπορικές παραδόσεις φυσικού αερίου από τον TAP σε Ελλάδα και Βουλγαρία, μέσω του συστήματος του ΔΕΣΦΑ, του ελληνικού διαχειριστή. Οι παραδόσεις αυτές υλοποιούν την ευρωπαϊκή στρατηγική του Νότιου Διαδρόμου μέσω Ελλάδος, εξισορροπώντας όλα τα γεωπολιτικά πλεονεκτήματα που είχε κερδίσει η Τουρκία από τη δική της συμμετοχή στη στρατηγική του Νότιου Διαδρόμου μέσω του δικτύου TANAP.

Παρά την επιτυχία της Ελλάδας με τον ΤΑP, για να πούμε την αλήθεια, η προηγούμενη Κυβέρνηση του ΣΥΡΙΖΑ δεν σταμάτησε αυτό το έργο. Το συνέχισε με κάποιες καθυστερήσεις. Όμως, οφείλουμε να παραδεχτούμε ότι το συνέχισε και αυτό ήταν θετικό. Την περίοδο, όμως, αυτή ο IGB, δεν φαίνεται να προωθήθηκε με τον ίδιο ζήλο από την Κυβέρνηση του κ. Τσίπρα. Υπήρξαν μεγάλες καθυστερήσεις στη διαδικασία υλοποίησης του IGB, μέχρι τον Ιούλιο του 2019, όπου οι διαπραγματεύσεις για την υπογραφή της Διακυβερνητικής Συμφωνίας, που υπογράφηκε τον Οκτώβριο, παρέμειναν σε πολύ αρχικό στάδιο. Ο Εισηγητής της Αξιωματικής Αντιπολίτευσης, ο Βουλευτής του ΣΥΡΙΖΑ, μάς κατηγόρησε, ότι έχουμε καθυστερήσει να φέρουμε προς Κύρωση τη σημερινή Διακρατική Συμφωνία, γιατί, ενώ υπογράφηκε τον Οκτώβριο του 2019, επί Κυβερνήσεως Νέας Δημοκρατίας, τη φέρνουμε για κύρωση τώρα.

Θα πω το εξής. Το 2008 ξεκίνησε η συζήτηση για τον IGB. Το 2009 υπογράφτηκαν οι πρώτες συμφωνίες. Επί τεσσεράμισι-πέντε χρόνια, επί Κυβερνήσεως ΣΥΡΙΖΑ δεν έγινε, απολύτως, τίποτα. Δεν πήγε πίσω το έργο, απλά, δεν προχώρησε καθόλου, πήγαινε με βήμα σημειωτόν. Ήρθαμε εμείς και υπογράψαμε τη διακυβερνητική συνεργασία τον Οκτώβριο του 2019 και από τότε ξεκίνησε και κατασκευάζεται ο αγωγός. Επί τεσσεράμισι χρόνια, δεν κατασκευάστηκε ούτε ένα μέτρο αγωγού, ο οποίος έχει, ήδη, ξεκινήσει να κατασκευάζεται και θα ολοκληρωθεί, σύμφωνα με τα χρονοδιαγράμματα και αν πάνε όλα καλά με τον κορονοϊό, στο τέλος αυτού του έτους. Τα λέω όλα αυτά για να βάλουμε τα πράγματα στη σωστή τους βάση. Έως τον Οκτώβριο του 2019, είχαν ολοκληρωθεί και υπογραφεί, όχι μόνο η Διακρατική Συμφωνία, που τίθεται σήμερα προς συζήτηση, αλλά και όλες οι παράπλευρες συμβάσεις που επέτρεψαν να αρχίσει η κατασκευή του έργου, το οποίο, όπως σας είπα, έχει προχωρήσει, ήδη, σε ικανοποιητικό βαθμό.

Είναι σπουδαία η στρατηγική σημασία αυτού του έργου; Ναι, είναι πολύ σπουδαία η σημασία του. Σε στρατηγικό επίπεδο, η επερχόμενη λειτουργία του IGB, -να σημειώσω είναι ένας αγωγός διπλής ροής, δηλαδή, μεταφέρει αέριο και από την Ελλάδα προς τη Βουλγαρία, αλλά και από τη Βουλγαρία προς την Ελλάδα- θα αποτελέσει την αρχή της υλοποίησης μιας στρατηγικής προτεραιότητας της διεθνούς ενεργειακής μας πολιτικής, αυτής των κάθετων αγωγών φυσικού αερίου, μέσα από την οποία θα τροφοδοτούνται οι αγορές των Βαλκανίων και της κεντρικής Ευρώπης, με εναλλακτικό φυσικό αέριο, μέσω εναλλακτικών οδεύσεων και υποδομών που θα έχουν αφετηρία τους τη Βόρεια Ελλάδα. Άρα, μετατρέπεται η Βόρεια Ελλάδα, πραγματικά, σε έναν σπουδαίο, στρατηγικής σημασίας ενεργειακό κόμβο μεταφοράς φυσικού αερίου.

Ο IGB δεν θα μεταφέρει μόνο φυσικό αέριο από την Κασπία, από τη στιγμή που θα συνδέεται με τον ΤΑΡ, ο οποίος μεταφέρει, όπως ξέρετε πολύ καλά, αέριο από την Κασπία αζέρικο αέριο, αλλά θα μεταφέρει φυσικό αέριο και μέσα από τον Πλωτό Τερματικό Σταθμό της Αλεξανδρούπολης, τον λεγόμενο FSRU. Εκεί θα μπορούν να ξεφορτώνουν καράβια που μεταφέρουν υγροποιημένο φυσικό αέριο, που μπορεί να έχει προέλευση από οπουδήποτε στον κόσμο. Δηλαδή, μπορεί να είναι αμερικάνικο, μπορεί να είναι αλγερινό, μπορεί να είναι από οπουδήποτε αλλού υπάρχει προσφορά. Με αυτόν τον τρόπο, διαφοροποιούμε και τις «πηγές» της τροφοδοσίας και στέλνουμε προς τα πάνω πια φυσικό αέριο εναλλακτικού τύπου, σε αντίθεση με αυτό που έρχεται με τους σταθερούς αγωγούς. Άρα, ο ΙGB με τη βοήθεια του FSRU θα αποτελέσει τη μοναδική, μέχρι σήμερα, εναλλακτική πύλη εισόδου φυσικού αερίου στη Βαλκανική από τη Βόρεια Ελλάδα.

Μίλησα για τη στρατηγική των κάθετων αξόνων. Στην Ευρώπη οι άξονες, πάντα, κατασκευάζονταν σε οριζόντιο χώρο, από την Ανατολή προς τη Δύση ήταν ο σχεδιασμός των ενεργειακών αξόνων. Για πρώτη φορά, προσπαθούμε να αναπτύξουμε κάθετους άξονες και αυτό είναι πάρα πολύ σημαντικό και αυτά τα έργα όλα βοηθούν σε αυτή την πολιτική.

Προχωρώ στο επόμενο άρθρο που αφορά στον East Med Gas Forum και το Φόρουμ της Ανατολικής Μεσογείου για το Φυσικό Αέριο. Και εδώ οι πολιτικές απαρχές του δεύτερου, υπό εξέταση, νομοσχεδίου, που αφορούν στην Κύρωση του καταστατικού του Οργανισμού, τον οποίο ονομάζουμε EMGF, μπορούν να εντοπιστούν σε μία πρωτοβουλία μείζονος σπουδαιότητας της Κυβέρνησης, πάλι, τότε της Νέας Δημοκρατίας, υπό τον Αντώνη Σαμαρά που ήταν τότε η συγκρότηση της τριμερούς στρατηγικής συνεργασίας Ελλάδος, Αιγύπτου και Κύπρου. Είχε ξεκινήσει το 2014 αν θυμάμαι καλά.

Η ιδέα για τη σύσταση αυτού του Οργανισμού «γεννήθηκε» στην τελευταία Σύνοδο εκείνης της τριμερούς συνεργασίας. Αργότερα, τον Οκτώβριο του 2018, σε μία Σύνοδο που συμμετείχε ο Έλληνας Πρωθυπουργός, ο κ. Τσίπρας, είχαμε την επικύρωση αυτής της πρωτοβουλίας. Στη συνέχεια, η Κυβέρνησή μας και ο προκάτοχός μου Κωστής Χατζηδάκης, αλλά και οι συνεργάτες και τα στελέχη του Υπουργείου δούλεψαν εντατικά, προκειμένου η χώρα μας να πρωταγωνιστήσει στην προώθηση της συγκρότησης αυτού του νέου Οργανισμού.

Η Συμφωνία για το Καταστατικό μονογραφήθηκε τον περασμένο Ιανουάριο και υπογράφηκε, δια περιφοράς, στις πρωτεύουσες των επτά ιδρυτικών μελών που συμμετέχουν σε αυτό το Φόρουμ. Είναι η Αίγυπτος, η Παλαιστίνη, το Ισραήλ, η Κύπρος, η Ιορδανία, η Ελλάδα και η Ιταλία. Αυτό έγινε τον προηγούμενο Σεπτέμβριο. Ήδη, έχει κυρωθεί από τέσσερις κυβερνήσεις και η Ελλάδα είναι η πέμπτη Κυβέρνηση που το κυρώνει. Με τη δική μας επικύρωση θα συσταθεί αυτός ο Οργανισμός και επισήμως και θα λάβει διεθνή νομική υπόσταση. Άρα, καταλαβαίνετε πόσο σημαντική είναι η Κύρωση αυτής της Συμφωνίας από την ελληνική Βουλή.

Οι κύριοι στόχοι του EMGF περιλαμβάνουν, μεταξύ άλλων, την υποστήριξη της δημιουργίας μιας περιφερειακής αγοράς αερίου, προς όφελος των χωρών μελών, μέσω της ασφάλειας, προσφοράς και ζήτησης και της βελτιστοποιημένης ανάπτυξης πόρων και του κόστους των υποδομών, της ανταγωνιστικής τιμολόγησης και των βελτιωμένων εμπορικών σχέσεων.

Μην ξεχνάτε, ότι όλα αυτά τα έργα που γίνονται, δεν γίνονται μόνο για να λέμε, ότι κατασκευάζουμε έργα. Όλα αυτά έχουν ωφελούμενους και οι ωφελούμενοι είναι οι πολίτες των κρατών-μελών που συμμετέχουν σε αυτές τις συμφωνίες. Εμείς ως πολιτικοί πρέπει να διασφαλίζουμε, ότι μέσα από αυτές τις εργασίες οι πολίτες, τελικά, θα απολαμβάνουν με το χαμηλότερο κόστος και με ανταγωνιστικό κόστος την ενέργεια που χρειάζονται, φυσικά, στην καθημερινότητά τους.

Στην τοποθέτησή του ο κ. Φάμελλος, ο Εισηγητής της Αξιωματικής Αντιπολίτευσης, τόνισε ότι δεν αναφέρεται τίποτα σε αυτή τη Συμφωνία για το περιβάλλον και ότι προωθούμε μία Συμφωνία που δεν ασχολείται με το περιβάλλον. Θέλω να πω, ότι στο άρθρο 2 και στον σκοπό λέει, ότι «οι βασικοί πρωταρχικοί σκοποί-στόχοι αυτού του Φόρουμ είναι η βιώσιμη, αποτελεσματική και, περιβαλλοντικά, ενσυνείδητη ανάπτυξη της χρήσης και αποθήκευσης φυσικού αερίου». Το βασικό στοιχείο, λοιπόν, είναι η πρώτη παράγραφος που αναφέρεται στον στόχο και στον σκοπό αυτής της Συμφωνίας.

Ας δούμε, τι άλλο προωθείται και περιλαμβάνεται στους κύριους στόχους του EMGF. Η ενίσχυση της συνεργασίας με τη δημιουργία ενός διαρθρωμένου συστηματικού διαλόγου για το φυσικό αέριο, συμπεριλαμβανομένων των περιφερειακών πολιτικών για το φυσικό αέριο. Η προώθηση βάσει του διεθνούς δικαίου της καλύτερης κατανόησης, της αλληλεξάρτησης και των πιθανών ωφελειών της συνεργασίας μέσω του διαλόγου των μελών που αποτελούν αυτό το Φόρουμ. Η υποστήριξη των χωρών παραγωγής και των χωρών με αποθέματα φυσικού αερίου στην περιοχή στις προσπάθειές τους να αποτιμώνται τα υπάρχοντα και μελλοντικά τους αποθέματα, ενισχύοντας τη συνεργασία μεταξύ τους και τις χώρες διέλευσης και κατανάλωσης στην περιοχή. Η παροχή αρωγής στις καταναλώτριες χώρες, ώστε να καλύψουν τις ανάγκες τους, να αποκτήσουν την πολυπόθητη ενεργειακή ασφάλεια και μαζί με τις χώρες διέλευσης να διαμορφώνουν τις πολιτικές αερίου στην περιοχή, επιτρέποντας τη βιώσιμη εταιρική σχέση, μεταξύ των βασικών παραγόντων της αλυσίδας αξίας της αγοράς φυσικού αερίου.

Βεβαίως τελευταίο και πολύ σημαντικό, που αναφέρεται στο κείμενο της Συμφωνίας, είναι η εξασφάλιση της περιβαλλοντικής βιωσιμότητας της έρευνας, της παραγωγής και της μεταφοράς φυσικού αερίου.

Άρα, αυτός ο Οργανισμός αποτελεί μία πολύ σημαντική και φιλόδοξη πρωτοβουλία συνεννόησης μεταξύ των κρατών της Ανατολικής Μεσογείου, ιδιαίτερα αυτή τη στιγμή, που καταλαβαίνουμε πόσο σημαντικό είναι για την ευρύτερη περιοχή, η Ελλάδα να συμμετέχει σε τέτοιες συνεργασίες, σε τέτοια Φόρουμ συζήτησης και συμμαχίας.

Θέλω να αναφέρω, ότι πολλά από τα κράτη που συμμετέχουν στο Φόρουμ, πολλές φορές, βρίσκονταν σε αντίπαλες «όχθες» και όχι στην ίδια «όχθη». Παρ’ όλα αυτά, όλοι συνομολογούν και συμφωνούν να σέβονται την κυριαρχία και τα κυριαρχικά δικαιώματα των άλλων κρατών στις θαλάσσιες ζώνες δικαιοδοσίας τους, δεσμεύονται να συνεργαστούν, τόσο μεταξύ τους, όσο και με διεθνείς πετρελαϊκές εταιρείες, προκειμένου να βρεθούν τρόποι βέλτιστης αξιοποίησης του φυσικού αερίου.

Βέβαια, αυτός ο Οργανισμός δεν στρέφεται, επουδενί, εναντίον κανενός άλλου κράτους της Ανατολικής Μεσογείου, ενώ παραμένει «ανοιχτός» για τη συμμετοχή και υπολοίπων κρατών. Η σύσταση, επίσης, του EMGF, αυτού του Φόρουμ, αποτελεί, κατά έναν τρόπο, «απότοκο» των τριμερών στρατηγικών συνεργασιών της Ελλάδας, της Κύπρου και της Αιγύπτου με την Ιορδανία και το Ισραήλ και έχει κεντρίσει το ενδιαφέρον της διεθνούς κοινότητας. Για παράδειγμα, οι Η.Π.Α., η Γαλλία και τα Ηνωμένα Αραβικά Εμιράτα έχουν εκδηλώσει ενδιαφέρον να συμμετέχουν ως παρατηρητές.

Άκουσα τους προβληματισμούς του καλού συναδέλφου, του κ. Αρσένη, για το τι, τελικά, προωθούν όλα αυτά. Προωθούν τη μεταφορά και τη χρήση ενός ορυκτού καυσίμου που είναι το φυσικό αέριο. Δεν θέλω αυτό το σημείο να το αφήσω αναπάντητο, προκειμένου να καταλάβουμε όλοι την εικόνα. Το φυσικό αέριο είναι ένα μεταβατικό καύσιμο. Σήμερα, η Ελλάδα, χρησιμοποιεί τέσσερις «πηγές» για την ικανοποίηση των ενεργειακών της αναγκών.

Πρώτη «πηγή» είναι η ηλεκτροπαραγωγή που προέρχεται από τον λιγνίτη, ένα εγχώριο καύσιμο, που η Κυβέρνηση της Ν.Δ. και ο Πρωθυπουργός Κυριάκος Μητσοτάκης, ασπαζόμενοι τις περιβαλλοντικές ευαισθησίες, αλλά αναλογιζόμενοι και συνειδητοποιώντας το πού πάει ο πλανήτης με τις παραγωγές διοξειδίου του άνθρακα στην καθημερινότητά μας, αποφάσισαν την απανθρακοποίηση, σε ότι αφορά στη χρήση του λιγνίτη.

Δεύτερη «πηγή» είναι το φυσικό αέριο που χρησιμοποιείται ως καύσιμη ύλη για την παραγωγή ηλεκτρικής ενέργειας, επίσης, από τα εργοστάσια ηλεκτροπαραγωγής από φυσικό αέριο. Η τρίτη «πηγή» είναι οι ΑΠΕ, οι Ανανεώσιμες Πηγές Ενέργειας και η τέταρτη είναι οι εισαγωγές ενέργειας από άλλες χώρες.

Καταλαβαίνετε, ότι δεν θα μπορούσαμε σε μηδενικό χρόνο, από τη μία στιγμή στην άλλη, εν μία νυκτί, να πάμε από εκεί που είμαστε σήμερα, σε 100% κάλυψη των ενεργειακών αναγκών, σε ότι αφορά στην ηλεκτρική ενέργεια, από τις ΑΠΕ. Αυτή τη στιγμή, περίπου, το 70% της ηλεκτρικής ενέργειας που χρησιμοποιούμε, προέρχεται, είτε από εισαγωγές, είτε από λιγνίτη, είτε από φυσικό αέριο και πολλές φορές αυτό το ποσοστό φθάνει και το 75%.

Άρα, τι χρειάζεται; Χρειάζεται μία μεταβατική περίοδος. Όλα αυτά που σχεδιάζουμε είναι για τη μεταβατική περίοδο. Το φυσικό αέριο το εξετάζουμε ως μεταβατικό καύσιμο, για να φτάσουμε σε αυτό που λέτε εσείς, δηλαδή, στο να χρησιμοποιούμε 100% ενέργεια προερχόμενη από τις Ανανεώσιμες Πηγές Ενέργειας. Δηλαδή, από τον άνεμο, τον ήλιο, το νερό, τη γεωθερμία αργότερα και, ίσως και τη βιομάζα.

Τι θέλω να πω με όλα αυτά; Θέλω να πω, ότι δεν είναι λάθος. Σας καλώ να επανεξετάσετε την πρόθεσή σας και να ψηφίσετε, να στηρίξετε, να βοηθήσετε στην Κύρωση αυτών των Συμφωνιών, γιατί με αυτό τον τρόπο διασφαλίζουμε την ενεργειακή ασφάλεια της χώρας με ανταγωνιστικές τιμές ενέργειας, για να μπορούν να λειτουργούν οι οικονομικοί κλάδοι, αλλά και να αντέχουν οι Έλληνες πολίτες, που θα έχουν το βασικό που είναι η ενέργεια μέσα στο σπίτι τους. Επίσης, μέσα από αυτή διαδικασία θα μπορέσουμε να μεταβούμε στην επόμενη φάση που είναι η πλήρης απανθρακοποίηση της ελληνικής μας οικονομίας.

Σας καλώ να υπερψηφίσετε το συγκεκριμένο νομοσχέδιο με τα δύο άρθρα και τα υπόλοιπα θα τα πούμε στην Ολομέλεια.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Υπουργό. Νομίζω ότι με τις τοποθετήσεις σας, κύριε Υπουργέ, το νομοσχέδιο θα ψηφιστεί με μεγάλη πλειοψηφία στην Ολομέλεια. Και αυτό, γιατί, προφανώς, οι πολιτικές δυνάμεις συμμερίζονται τις απόψεις που ακούστηκαν σε αυτή την Αίθουσα.

Κυρίες και κύριοι συνάδελφοι, ολοκληρώθηκε η συζήτηση του σχεδίου νόμου του Υπουργείου Περιβάλλοντος και Ενέργειας με τίτλο «Κύρωση της Διακυβερνητικής Συμφωνίας μεταξύ της Ελληνικής Δημοκρατίας και της Δημοκρατίας της Βουλγαρίας, σχετικά με τον αγωγό διασύνδεσης Ελλάδας-Βουλγαρίας (IGB Project) και «Κύρωση του Καταστατικού (Ίδρυσης) του Φόρουμ Φυσικού Αερίου Ανατολικής Μεσογείου (EMGF)».

Όπως προκύπτει από τις τοποθετήσεις των Εισηγητών και των Ειδικών Αγορητών:

Η Ν.Δ., δια του Εισηγητή της, κ. Φόρτωμα, ψηφίζει υπέρ.

Ο ΣΥΡΙΖΑ, δια του Εισηγητή του, κ. Φάμελλου, επιφυλάσσεται.

Το ΚΙΝ.ΑΛ., δια του Ειδικού Αγορητή του, κ. Αρβανιτίδη, επιφυλάσσεται.

Το Κ.Κ.Ε., δια του Ειδικού Αγορητή του, κ. Καραθανασόπουλου, καταψηφίζει.

Η Ελληνική Λύση, δια του Ειδικού Αγορητή της, κ. Βιλιάρδου, επιφυλάσσεται.

Το ΜέΡΑ25, δια του Ειδικού Αγορητή του, κ. Αρσένη, καταψηφίζει.

Συνεπώς, το νομοσχέδιο του Υπουργείου Περιβάλλοντος και Ενέργειας με τίτλο Κύρωση της Διακυβερνητικής Συμφωνίας μεταξύ της Ελληνικής Δημοκρατίας και της Δημοκρατίας της Βουλγαρίας σχετικά με τον αγωγό διασύνδεσης Ελλάδας-Βουλγαρίας (IGB Project) και Κύρωση του Καταστατικού (Ίδρυσης) του Φόρουμ Φυσικού Αερίου Ανατολικής Μεσογείου (EMGF)», γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Χειμάρας Θεμιστοκλής, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κομνηνάκα Μαρία, Καραθανασόπουλος Νικόλαος, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 19:55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**